
[bookmark: _Toc237354743]Problemstilling og aktualitet 
Barn og unge vokser i dag opp med skjermer, teknologi og store teknologiselskaper som en stor del av hverdagen.[footnoteRef:1] FNs barnekomité fremhever at det digitale miljøet har fått økende betydning i de fleste områder av barns liv, blant annet fordi utdanning, offentlige tjenester og handel i stadig større grad bygger på digital teknologi.[footnoteRef:2] [1:  Meld. St. 32 (2024-2025) side 9]  [2:  FNs barnekomité (2021) avsnitt 3] 

Utviklingen har skapt en digital infrastruktur som preger hele skole- og utdanningssystemet. Skolen er ikke lenger bare et fysisk opplæringssted, men et digitalt miljø der elevene bruker et mangfold av digitale ressurser. Under koronapandemien akselererte digitaliseringen av skolen, og det ble vanligere at hver elev hadde sin egen digitale enhet.[footnoteRef:3] I den internasjonale studien "ICILS 2023", som kartlegger elevers digitale kompetanse og algoritmiske tenkning, svarte 72 prosent av norske elever at de brukte digital teknologi til skolearbeid.[footnoteRef:4]  [3:  Meld. St. 32 (2024-2025) side 17]  [4:  Meld. St. 32 (2024-2025) side 21] 

Digitalisering i skolen gir elevene nye muligheter til læring, deltakelse, kreativitet og tilgang til informasjon.[footnoteRef:5] Dette er i utgangspunktet positive virkninger som bør understøttes. Barn trenger opplæring i bevisst bruk av digitale ressurser, og skolen kan gi slik opplæring innenfor trygge rammer. Digitale ferdigheter er i læreplanverket nevnt som avgjørende for barns faglige kompetanse, og et viktig redskap for utvikling av elevens muligheter for å delta i utdanning, arbeid og samfunnsliv.[footnoteRef:6] [5:  Meld. St. 32 (2024-2025) side 9]  [6:  Udir Læreplanverket (2026) s. 13] 

Samtidig medfører digitaliseringen nye risikoer, blant annet at skolebarn eksponeres for kommersiell påvirkning gjennom reklame.[footnoteRef:7] På internett kan personopplysninger lett samles inn, lagres, deles og selges. Opplysningene kan deretter brukes til å persontilpasse og målrette reklame. Barn er særlig sårbare fordi de ofte mangler kunnskapen og erfaringen som trengs for å forstå og beskytte seg mot slike prosesser.[footnoteRef:8] Sårbarheten gjør at barn har et særskilt behov for samfunnsmessig vern. Vernet er hovedsakelig søkt oppnådd ved å gi barn nødvendige lovfestede rettigheter, både på internasjonalt og nasjonalt plan. Sentralt står forpliktelsene Norge har til å beskytte barn mot skadelig innhold og kommersielt press etter barnekonvensjonen.  [7:  Meld. St. 32 (2024-2025) side 28]  [8:  Meld. St. 32 (2024-2025) side 28] 

Skolebarns behov for vern står i denne sammenhengen i en særstilling. I skolen møter ikke elevene reklame som ordinære forbrukere i et frivillig marked, men som deltakere i en opplæringssituasjon. De går på skolen for å oppfylle sin rett og plikt til utdanning, og dette gir skoleeier et særlig ansvar. Når en digital ressurs brukes i undervisningen, kan eleven i praksis ha begrenset mulighet til å velge den bort eller velge et alternativ. Eleven kan også bli usikker på hvilken informasjon som gis i undervisningsformål, og hvilken informasjon som er reklame. Dette gjør det spesielt viktig at skolen innrettes som et trygt digitalt miljø, der barn ikke utsettes for kommersielt press, uønsket sporing eller bruk av personopplysninger til kommersielle formål.
Et illustrerende eksempel på utfordringene digitaliseringen av skolen kan skape, er saken om en jente i sjuende klasse som gjorde et nettsøk i forbindelse med en skoleoppgave om godt kosthold. Da hun senere samme dag skulle bruke PC-kalkulatoren i mattetimen, dukket det opp reklame for slanketabletter.[footnoteRef:9] Opplysninger fra nettsøket ble dermed brukt til å målrette reklame som kunne skape usikkerhet og kroppspress. Et annet eksempel er en sak fra Ålesund kommune, der lærere påla elever å laste ned treningsappen "Strava" på private mobiltelefoner for å kontrollere, ved hjelp av posisjonssporing, om elevene hadde gjennomført en treningsøkt. Datatilsynet mente kommunen hadde brutt personvernforordningen fordi den ikke hadde vurdert risikoen knyttet til hvilke personopplysninger appen samlet inn, eller hvordan leverandøren behandlet disse opplysningene. Kommunen ble ilagt et overtredelsesgebyr på NOK 50 000.[footnoteRef:10] Datatilsynet har også irettesatt flere kommuner for bruk av Googles skytjenester i undervisningen, fordi kommunene ikke på forhånd hadde vurdert hvilke personopplysninger tjenestene samlet inn om elevene.[footnoteRef:11] [9:  Falch (2023)]  [10:  NOU 2022: 11 side 133 som viser til Datatilsynets avgjørelse (2021, 23. mars). Gebyr til Ålesund kommune for bruk av Strava ]  [11:  NOU 2022: 11 s. 121] 

Den beskrevne situasjonen danner bakteppet for rapportens problemstilling: 
I hvilken grad gir gjeldende regelverk barn et tilstrekkelig vern mot persontilpasset markedsføring ved bruk av digitale ressurser i skolen?
Norsk regelverk skal beskytte barn både mot skadelig markedsføring og mot misbruk av personopplysninger. Reglene søker å oppnå dette ved å gi barn særskilte rettigheter, og pålegge myndighetsorganer motsvarende plikter til å ivareta disse rettighetene. Reglene er spredt i ulike rettskilder, som har ulike virkeområder og rettslig fokus. Reglene retter seg også mot ulike aktører, blant annet skoleeiere, reklameprodusenter og personopplysningsbehandlere. Dette gjør at håndhevingen av reglene også følger ulike mekanismer. Formålet med rapporten er å sammenfatte de relevante rettskildene, gi en oversikt over innholdet i dem og vurdere om skolebarns beskyttelse mot persontilpasset markedsføring er tilstrekkelig, både i et forbruker- og personvernperspektiv.
Rapporten er strukturer slik: Punkt 1.2 oppsummerer hovedfunnene. Punkt 1.3 og 1.4 gir begrepsavklaringer og angir rapportens avgrensning. Kapittel 2 beskriver barns digitale skoledag og noen av utfordringene som oppstår når digitale ressurser som brukes i opplæringen eksponerer elevene for reklame. 
Rapportens hoveddel gjennomgår deretter det relevante regelverket. Reglene om persontilpasset markedsføring kan deles i to hovedspor som må ses i sammenheng. I kapittel 3 behandles regelverket som skal sikre barns forbrukervern i møte med markedsføring, det vil si regler som skal beskytte barn mot uønsket og potensielt skadelig reklame. I kapittel 4 behandles regelverket som gjelder barns beskyttelse mot innhenting og behandling av personopplysninger for å persontilpasse reklamen, herunder barns rett til privatliv og personvern. Avslutningsvis i kapittel 3 og 4 vurderes det om regelverket gir tilstrekkelig beskyttelse, med vekt på både styrker og utfordringer. Kapittel 5 gir en samlet konklusjon under rapportens hovedproblemstilling og peker kort på mulige veier videre. 
[bookmark: _Toc237354744]Oppsummering av rapportens funn
Rapportens hovedfunn kan sammenfattes i følgende hovedpunkter: 
Barn har et sterkt rettslig vern mot skadelig reklame, kommersielt press og misbruk av personopplysninger. Vernet bygger særlig på barnekonvensjonen, som fastslår at barnets beste skal være et styrende hensyn i reguleringen av persontilpasset markedsføring. Konvensjonen gir også barn rett til en egnet utdanning, en rett til beskyttelse mot skadelig informasjon og en rett til privatliv. Utgangspunktene er gjennomført i norsk sektorlovgivning. 
Skoleeier har et særlig ansvar for å sikre at barnets rett til vern mot kommersielt press i den digitale skoledagen. Ansvaret må ses i lys av at barnekonvensjonen stiller krav til at staten effektivt skal beskytte barns rettigheter i praksis. 
Reklamereguleringen som følger av markedsføringsloven, privatskoleloven og opplæringsloven gir ikke nødvendigvis et effektivt vern i praksis. Årsaken er at det kan være krevende for skoleeier å identifisere hvilke plikter og hvilket ansvar de har til å håndtere ulik reklame etter regelsettene. Svak etterlevelse kan komme i konflikt med myndighetenes plikter etter barnekonvensjonen. 
Ulik tolkning av reklameforbudet i opplæringsloven har skapt noe usikkerhet i praksis. Forarbeidene har gitt opphav til en tvil om forbudet også gjelder reklame på internett, ikke bare reklameplakater og andre fysiske oppslag på skolens område. Uklarheten kan svekke forutberegneligheten og føre til at barns vern mot kommersielt press i praksis varierer mellom skoler og kommuner.
Håndhevingen av reklameforbudet er begrenset. For offentlige skoler skjer oppfølgingen gjennom Statsforvalterens tilsyn med kommunen eller fylkeskommunen. Ved lovbrudd kan offentlige skoleeiere pålegges retting, men ingen reelle sanksjoner. Håndhevingen av reklameforbudet overfor offentlige skoler fremstår derfor relativt svak.
Personvernregelverket gir i utgangspunktet barn en god beskyttelse, selv om barns rettigheter ikke er særregulert i GDPR. Vernet følger av at det eneste relevante behandlingsgrunnlaget for kommersielle aktører som vil utvikle persontilpasset reklame, er samtykke. Uten gyldig samtykke vil de kommersielle aktørenes behandling være ulovlig. Barn har som et utgangspunkt ikke samtykkekompetanse, det kreves samtykke fra en forelder, med noen unntak.[footnoteRef:12] I rapporten påpekes likevel svakheter ved at barns beskyttelse hovedsakelig følger av et strengt samtykkekrav.  [12:  Se nærmere om dette i punkt 4.3.3] 

Skoleeier har et strengt juridisk behandlingsansvar når de avgjør hvilke digitale ressurser som skal benyttes. Da må skoleeier verifisere at de kommersielle aktørene som leverer tjenestene etterlever personvernsregelverket, herunder at de har gode rutiner for å verifisere gyldig samtykke. Skoleeiers behandlingsansvar kan være krevende å etterleve i praksis. Ansvaret forutsetter både juridisk, teknisk og organisatorisk kompetanse. Varierende ressurser og kompetanse hos skoleeiere, kan føre til at barns faktiske vern blir ulikt, avhengig av hvilken kommune eller skole de tilhører. Kommunesektorens SkoleSec-prosjekt har til formål å utjevne slike ulikheter. 
Kommersielle finansieringsmodeller av digitale ressurser i skolen, kan stå i spenning med barns rettigheter. Når digitale ressurser i skolen finansieres gjennom innsamling av personopplysninger, kan det utfordre både personvernet, forbrukervernet og hensynet til barnets beste. 
Rapporten peker på flere tiltak som kan styrke barns vern mot persontilpasset reklame. Dette omfatter blant annet tydeligere nasjonale retningslinjer, sterkere tilsyns- og sanksjonsmuligheter, mer sentraliserte vurderinger av hvilke digitale ressurser som skal benyttes, og økt satsing på tilskuddsfinansierte digitale læringsmidler som ikke samler inn personopplysninger til kommersielle formål.
[bookmark: _Toc237354745]Begrepsavklaringer
Innledningsvis er det relevant å presisere flere av de sentrale begrepene som brukes i rapporten. 
Med "barn" siktes det i regelverket som utgangspunkt til alle personer under 18 år.[footnoteRef:13] I rapportens sammenheng brukes "barn" imidlertid som en samlebetegnelse for elever i norsk grunnskole og videregående opplæring, også der enkelte elever har fylt 18 år. Utvidelsen av begrepet er begrunnet i at opplæringslovens regler gjelder for grunnskoleopplæring og videregående opplæring.[footnoteRef:14] Der det er behov for å skille mellom rettighetene for barn under og over 18 år, vil dette fremgå av teksten.  [13:  Barnekonvensjonen artikkel 1]  [14:  Opplæringsloven § 1-2 første ledd ] 

Med "i skolen" menes bruk av digitale ressurser som skjer som en del av opplæring og skolearbeid, enten på skolens område, hjemme når skolens digitale ressurser brukes der, eller andre steder der elever forventes å bruke digitale ressurser som ledd i skolearbeidet.
Med "digitale ressurser i skolen" menes både (i) digitale læringsressurser (ii) digitale læringsmidler (iii) digitale verktøy og (iv) digitale enheter som elever bruker eller eksponeres for som ledd i opplæringen. 
Med digitale læringsressurser menes digitalt materiell med fagrelevant informasjon som integreres i læringsarbeidet, men som ikke primært er utviklet for skolebruk. Typiske eksempler er medieinnhold som bilder, tekst, spill, musikk, film og lyd.[footnoteRef:15] Vanlige ressurser er nettlesere som Google og Safari, og plattformer som YouTube og nettaviser.  [15:  Udir (2022)] 

Med digitale læringsmidler menes digitale elementer som er utviklet til bruk i opplæringen, som skal brukes jevnlig i opplæringen og som dekker vesentlige deler av læreplanen i faget.[footnoteRef:16] Nasjonal digital læringsarena (NDLA) er et satsingsprosjekt for åpne digitale læringsmidler, og i 2022 svarte 98 prosent av skolelederne at det brukes digitale læremidler i undervisningen.[footnoteRef:17] NDLA samler inn informasjonskapsler om brukerne sine.[footnoteRef:18] [16:  Opplæringsloven § 15-3 første ledd]  [17:  Udir (2022)]  [18:  NDLA (2026) ] 

Med digitale verktøy menes programvare eller plattformer som brukes til å skape, bearbeide, lagre eller dele fagrelevant informasjon, og hvor innholdet hentes fra ulike kilder, for eksempel læremidler eller læringsressurser. Typiske eksempler er spillbaserte verktøy, redigeringsprogrammer for medieinnhold, samhandlingsverktøy, presentasjonsverktøy og sosiale medier.[footnoteRef:19] Microsoft 365, Teams, Google Workspace for Education og Showbie er typiske eksempler for digitale verktøy som brukes i skolen.  [19:  Udir (2022)] 

Med digitale enheter menes fysiske enheter som elevene bruker til å opprette, dele, kommunisere og administrere innhold[footnoteRef:20], for eksempel iPad, PC, Chromebook eller interaktive tavler som SMART-Board. [20:  Udir (2022)] 

Begrepet "digitale ressurser i skolen" brukes dermed som en ikke-uttømmende samlebetegnelse for ressurser som muliggjør barns digitale skolehverdag, og som utsetter barn for eksponering mot persontilpasset markedsføring. 
Med "persontilpasset markedsføring" menes markedsføring der opplysninger om brukeren, her barnet, samles inn, analyseres og brukes til å tilpasse reklame, innhold eller anbefalinger til den enkelte. Kommersiell persontilpasning innebærer at personopplysninger brukes til markedsføring, profilering, økt engasjement eller andre kommersielle formål.[footnoteRef:21]  [21:  FNs Barnekomite (2021) side 7] 

I rapporten brukes begrepet "skoleeier" som en fellesbetegnelse for kommunen, fylkeskommunen og private skoleeiere. For grunnskolen vil skoleeier normalt være kommunen, mens fylkeskommunene er skoleeier for videregående opplæring. For private skoler vil den private virksomheten og organisasjonen som driver skolen, være skoleeier. 
[bookmark: _Toc237354746]Avgrensning 
Rapporten avgrenses mot å vurdere behandling av barns personopplysninger til utvikling av digitale læringsmidler, læringsanalyse, adaptiv læring eller andre skoleadministrative formål, herunder kommunikasjon med foreldre.[footnoteRef:22] Avgrensningen gjelder både når slik behandling utføres av skoleeier selv, og når den utføres av aktører skoleeier har engasjert. Et eksempel er innsamling av karakterer og fravær i ITs 'Learning. Avgrensningen er begrunnet i at slik behandling reiser andre personvernrettslige spørsmål og skiller seg fra behandling som skjer for å muliggjøre persontilpasset markedsføring. Spørsmålene det avgrenses mot er dessuten behandlet av Personvernkommisjonen i 2022[footnoteRef:23] og Datatilsynets samlerapport om personvern i skolen fra 2025[footnoteRef:24]. [22:  Udir (2022)]  [23:  NOU 2022: 11 ]  [24:  Datatilsynets skoletilsyn (2025) ] 

Barns digitale skoledag
Før gjeldende regelverk behandles, er det nødvendig å gi et innblikk i hvordan den digitale skolehverdagen ser ut, hvilke digitale ressurser som brukes, og hvilke utfordringer dette skaper.
Norsk skole er i dag sterkt digitalisert, og så godt som alle elever har egen PC eller eget nettbrett.[footnoteRef:25] Nasjonal digitaliseringsstrategi er å gjøre Norge til det "mest digitaliserte landet i verden" innen 2030.[footnoteRef:26] Tanken bak målet er at digitalisering er et verktøy som trengs for å "realisere de nye mulighetene og løse mange av de store utfordringene vi som samfunn står overfor".[footnoteRef:27] Barn vil forme fremtiden, og samfunnet er avhengig av at barn utvikler digital selvtillit og kritisk tenkning. [25:  Nagell (2022) side 5]  [26:  Digitaliserings- og forvaltningsdepartementet (2024) s. 6]  [27:  Digitaliserings- og forvaltningsdepartementet (2024) s. 6] 

Staten har det overordnede ansvaret for gjennomføringen av digitaliserings- og utdanningspolitikken.  Ansvaret er likevel i stor grad lagt til kommuner og fylkeskommuner gjennom Kunnskapsdepartementet og Utdanningsdirektoratet.[footnoteRef:28] Dette skyldes at kommuner og fylkeskommuner er skoleeiere, og dermed i praksis har ansvar for drift, administrasjon og gjennomføring av nasjonal politikk i skolen. I praksis utarbeider de gjerne egne digitaliseringsplaner og kjøper inn digitale verktøy, støttesystemer og undervisningsressurser som integreres i opplæringen.[footnoteRef:29] [28:  NOU 2024: 20 s. 152 flg.]  [29:  Nagell (2022) side 5] 

De fleste digitale ressursene som brukes i skolen, krever tilgang til internett og innlogging. For eksempel oppgis YouTube å være en sentral del av undervisningen ved flere skoler.[footnoteRef:30] I april 2026 avdekket NRK at "man nesten alltid får foreslått YouTube-videoer med vold, skrekk, seksuelle antydninger eller tydelig kroppsfokus etter å ha sett på barneinnhold i 20 minutter".[footnoteRef:31]  Videoene inneholder ofte karakterer eller produkter barna kjenner igjen fra andre sammenhenger. Dette kan gjøre innholdet særlig appellerende for barn, samtidig som det kan være vanskelig, både for barn og voksne, å identifisere hvilke aktører som står bak, og om videoene er reklame.  [30:  NOU 2024: 20]  [31:  Bøe (2026) ] 

Når elevene bruker digitale ressurser i undervisningen, legger de igjen data.[footnoteRef:32] I utredningen "Læring, hvor ble det av deg i alt mylderet?" fremheves det at "så å si alt" som gjøres på digitale enheter, genererer data, for eksempel når en elev trykker på skjermen i en språkapp eller ser på en instruksjonsvideo.[footnoteRef:33] Slike data kan være opplysninger som direkte eller indirekte kan knyttes til en bestemt elev.[footnoteRef:34] [32:  NOU 2023: 19 side 41]  [33:  NOU 2023: 19 side 41]  [34:  NOU 2023: 19 side 41] 

Skolen er dermed blitt et digitalt økosystem hvor elevdata kan ha betydelig kommersiell verdi,[footnoteRef:35] allerede fra elevene begynner i første klasse. Barn utgjør en viktig forbrukergruppe og representerer samlet sett et stort marked for næringsdrivende.[footnoteRef:36]  Forbrukerrådet beskriver at mange digitale tjenester finansieres gjennom reklame, innsamling og salg av personopplysninger, og at sporing av brukeratferd og salg av annonseplasser er sentrale inntektskilder for mange tjenestetilbydere.[footnoteRef:37] Persontilpasset markedsføring brukes for å fange barnas oppmerksomhet og påvirke deres valg, og kan samtidig bidra til å etablere tidlige forbrukerrelasjoner mellom kommersielle aktører og elever.[footnoteRef:38] [35:  Nagell (2022) side 3]  [36:  Prop. 134 L (2020-2021) s. 36]  [37:  Forbrukerrådet (2024) side 5]  [38:  NOU 2022: 11 s. 118] 

For å målrette reklame mot "rett person til rett tid" samler leverandører av digitale ressurser inn både opplysninger barnet selv gir fra seg, for eksempel alder, kjønn og interesser, og opplysninger som utledes av barnets atferd og bruksmønstre på enhetene.[footnoteRef:39] Opplysningene brukes til å skreddersy innhold og anbefalinger, slik at barnet blir værende lenger i tjenesten og eksponeres for flere annonser.[footnoteRef:40] Jo bedre markedsføringen tilpasses barnets atferd og interesser, desto større er sannsynligheten for at den treffer barn som er mottakelige for innholdet. Leverandørene kan dermed redusere kostnadene ved ineffektiv markedsføring og samtidig øke den kommersielle verdien av barns data. Dette kan skape uheldige insentiver. [39:  Forbrukerrådet (2024) side 13]  [40:  Forbrukerrådet (2024) side 13] 

Leverandørsiden domineres av noen få store teknologiselskaper, som ofte har betydelig innflytelse over vilkårene for tjenestene.[footnoteRef:41] Microsoft, Google og Apple er de største leverandørene og tjenestene de leverer til utdanningssektoren øker.[footnoteRef:42] I skolen brukes blant annet Google Workspace, Showbie med tilhørende apper og Microsoft 365.[footnoteRef:43] Risikoen for misbruk av personopplysninger er særlig relevant ved bruk av gratisapper og tredjepartsapper, utviklet og levert av kommersielle aktører. Mange tredjepartsapper brukes direkte i undervisningen, blant annet i matematikk, skriving, lesing, film, animasjon, tegning og sosial lek.[footnoteRef:44] Flere slike apper ber om tilgang til kamera, mikrofon, bildebibliotek, posisjon og kontakter, uten at det finnes en samlet oversikt over hvilken informasjon dette genererer om elevene, eller hvor informasjonen havner.[footnoteRef:45] Gratisapper og andre tredjepartsapper kan dessuten ha forretningsmodeller som går ut på innsamling og videresalg av brukerdata til kommersielle aktører.[footnoteRef:46] Barnas personopplysninger kan derfor fort havne på avveie. [41:  Digitaliserings- og forvaltningsdepartementet (2024) s. 48]  [42:  Nagell (2022) side 3]  [43:  Nagell (2022) side 6]  [44:  Nagell (2022) side 11]  [45:  Nagell (2022) side 11]  [46:  Nagell (2022) side 11] 

Datatilsynets kartlegging fra 2026 skaper et tydelig bilde av personvernsrisikoen ved bruk av gratisapper og nettjenester i skolen. Kartleggingen omfattet 38 gratis nettjenester som brukes direkte av barn i skolesammenheng. Av disse hadde 28 tjenester en personvernerklæring som informerte om at de samlet inn personopplysninger, mens 14 tjenester opplyste at personopplysninger kunne deles med tredjeparter, blant annet til markedsføring og forskningsformål. Datatilsynet fant også at 14 tjenester oppga bruk av informasjonskapsler som kunne spore brukeren, og at halvparten samlet inn IP-adresser.[footnoteRef:47] I stortingsmeldingen "Trygg oppvekst i et digitalt samfunn", beskrives den digitale markedsføringen barn møter som mer personlig, kompleks, skjult og allestedsnærværende.[footnoteRef:48] [47:  Datatilsynet (2026)]  [48:  Meld St. 32 side 30] 

De fleste kommuner har hverken ressurser eller kompetanse til å gjøre grundige vurderinger av hvilke digitale ressurser som skal brukes i undervisningen på egenhånd.[footnoteRef:49] Det kan også være store forskjeller mellom kommuner og skoler i hvilke løsninger som velges, hvilken bevissthet det er omkring barnas bruk av digitale ressurser, og hvordan ressursene integreres i undervisningen.[footnoteRef:50] Det kan ytterligere oppstå ansvarsvakum der ingen fullt ut har oversikt eller kompetanse til å følge opp barns personvern på en tilfredsstillende måte.[footnoteRef:51]  [49:  NOU 2022: 11 s. 15]  [50:  NOU 2024: 20 s. 13]  [51:  Nagell (2022) side 20] 

Barn har behov for et særlig vern mot kommersielt press, blant annet fordi de ofte har svakere forutsetninger enn voksne for å forstå risikoen ved datainnsamling, profilering og markedsføring.[footnoteRef:52] Når persontilpasset markedsføring rettes mot barn, kan den forsterke eksisterende sårbarheter, kroppspress, stereotyper og kommersielt press.[footnoteRef:53] Atferdsbasert markedsføring overfor barn reiser derfor særlige rettslige og etiske spørsmål, ikke minst i en skolesammenheng der barn normalt ikke har anledning til å velge bort bruken av digitale ressurser. Det særlige behovet for vern er også et gjennomgående utgangspunkt for rettighetene barn har etter regelverket.[footnoteRef:54] [52:  Meld. St. 32 side 29]  [53:  Meld St. 32 side 31]  [54:  Se til eksempel GDPR fortalepunkt 38] 

I 2026 skal Forbrukertilsynet prioritere tilsyn med digitale medier og ytelser, med særlig vekt på beskyttelse av barn.[footnoteRef:55] Bevilgningen til Forbrukertilsynet er samtidig økt med 15 millioner kroner for å styrke tilsynet med barns forbrukervern i digitale medier, blant annet ved bruk av digitale tilsynsverktøy.[footnoteRef:56] Satsingen skal gjøre tilsynet bedre i stand til å avdekke og håndtere ulovlig markedsføring, og bygger videre på innsiktsarbeid fra 2024 og 2025.[footnoteRef:57] I prosjektet "SkoleSec" har kommuner og fylkeskommuner også prioritert arbeidet med å beskytte barn mot kommersiell påvirkningen. Kommunesektoren har i prosjektet gått sammen om å styrke arbeidet med personvern og informasjonssikkerhet knyttet til digitalt læringsmiljø. Målet er å ta godt vare på barns personvern og informasjonssikkerhet.[footnoteRef:58]  [55:  Barne- og familiedepartementet (2026) side 4]  [56:  Barne- og familiedepartementet (2026) side 3]  [57:  Barne- og familiedepartementet (2026) side 5]  [58:  KS (2026)] 

Situasjonen er tydelig. Barns digitale skoledag innebærer eksponering for markedsføring som er uegnet, uønsket eller skadelig. I tillegg kan barns personopplysninger brukes til å målrette slik markedsføring. Personvernkommisjonen uttalte i 2022 at det er uakseptabelt at barns personopplysninger blir gjenstand for kommersiell utnyttelse.[footnoteRef:59] I sosiale medier finnes det store foreldreopprop mot skjermbruk i skolen, der det uttrykkes frustrasjon over en utvikling som går raskere enn skoleeiere klarer å kontrollere.[footnoteRef:60] På denne bakgrunn er det særlig relevant å foreta en oppdatert vurdering av hvordan skolebarns forbruker- og personvern ivaretas etter gjeldende regelverk. Dette gjøres i det følgende. [59:  NOU 2022: 11 s. 118]  [60:  Facebook, "Opprop for mindre skjermbruk i skolen" 26 600 medlemmer] 

[bookmark: _Toc237354748]

Barns forbrukervern i skolen 
[bookmark: _Toc237354749]Innledende bemerkninger
Dette kapittelet redegjør for regelverk av betydning for reguleringen av barns forbrukervern i møte med markedsføring i skolen. Fremstillingen tar utgangspunkt i barns grunnleggende rettigheter, slik de er forankret i Grunnloven og internasjonale konvensjoner som gjelder som norsk lov. Disse reglene gir barn selvstendige rettigheter og pålegger myndighetene plikter til å sikre at rettighetene respekteres og ivaretas.
Deretter behandles markedsføringslovens regler om markedsføring som er forbudt av hensyn til barns behov for vern. Videre redegjøres det for de særskilte reglene som skal beskytte barn mot markedsføring med skadelig innhold i skolen, slik de kommer til uttrykk i opplæringsloven og privatskoleloven. Til sist vurderes det om barns forbrukervern i skolen er tilstrekkelig.
[bookmark: _Toc237354750]Barnas grunnleggende rettigheter
[bookmark: _Toc237354751]Kort om rettskildene og metode
Barn har et særskilt rettighetsvern, forankret i Grunnloven ("Grl.") og barnekonvensjonen.[footnoteRef:61] Barnekonvensjonen gjelder som norsk lov og har forrang ved motstrid med annen lovgivning, jf. menneskerettsloven ("mrl.") §§ 2 og 3. Barnekonvensjonen bygger på at barn, på grunn av sin fysiske og mentale umodenhet, har behov for særlig vern og omsorg. Samtidig presiserer barnekonvensjonen hvordan alminnelige menneskerettigheter kommer til anvendelse for barn. Konvensjonsbestemmelsene supplerer derfor tilsvarende bestemmelser i Grunnloven.[footnoteRef:62] [61:  NOU 2023: 19 s. 47]  [62:  Sandberg (2020) s. 20] 

Vernet etter barnekonvensjonen har betydning både som selvstendig håndhevbare rettigheter, for tolkningen av norsk regelverk og for rammene for lovgivers handlefrihet.[footnoteRef:63] Barnekonvensjonen pålegger norske myndigheter en plikt til å treffe tiltak som effektivt gjennomfører konvensjonens rettigheter, jf. artikkel 4. Det nærmere innholdet i disse pliktene må tolkes konkret, men overordnet har barnekomiteen uttalt at statsforpliktelsene er et tredelt konsept, der staten skal respektere, beskytte og oppfylle rettighetene i konvensjonen ("respect, protect and fulfill").[footnoteRef:64] [63:  NOU 2023: 19 s. 47]  [64:  FNs barnekomite (2013) nr. 16 s. 24-31] 

Ved tolkningen av barnekonvensjonen er utgangspunktet konvensjonsbestemmelsenes ordlyd. I tillegg har konvensjonens fire grunnprinsipper særlig betydning for fastleggingen av bestemmelsenes innhold.[footnoteRef:65] Dette er prinsippet om ikke-diskriminering, barnets beste, barnets rett til liv og utvikling, og barnets rett til å bli hørt.[footnoteRef:66] I rapportens kontekst står hensynet til barnets beste sentralt. [65:  Barne- og familiedepartementet (2025) ]  [66:  Barne- og familiedepartementet (2025)] 

Uttalelser fra FNs barnekomité er også relevante ved tolkningen av barnekonvensjonen. Barnekomiteens generelle kommentarer og anbefalinger er ikke rettslig bindende, men er anerkjent som relevante rettskilder.[footnoteRef:67] Vekten av komiteens uttalelser avhenger av hvor godt de er forankret i konvensjonsteksten, herunder om det dreier seg om tolkningsuttalelser eller anbefalinger om optimal praksis på konvensjonens område.[footnoteRef:68] EMD har uttalt at menneskerettighetene i EMK må forstås i lys av samfunnsutviklingen og de utfordringene barn faktisk møter.[footnoteRef:69] I teorien er det lagt til grunn at barnekonvensjonen også må tolkes dynamisk, ettersom den opprinnelige ordlyden ofte kan være i utakt med samfunnsutviklingen.[footnoteRef:70] I barnekomiteens uttalelser finnes det også eksempler på dynamisk tolkning.[footnoteRef:71] Det må likevel tas et sterkt utgangspunkt i ordlyden, ettersom flere konvensjonsstater kan være uenige i en dynamisk tolkning som fraviker en objektiv forståelse av konvensjonsteksten.[footnoteRef:72]  [67:  Ot.prp. nr. 104 (2008-2009) s. 26, Rt. 2015 s. 93 (64) og HR-2018-2096-A (14)]  [68:  HR-2018-2096-A avsnitt 14]  [69:  Tyrer v. The United Kingdom (31) hvor EMD fastslår at EMK er et "living instrument"]  [70:  Sandberg mfl. (2020) s. 28]  [71:  Se gjengivelse av eksempler i Sandberg mfl. (2020) s. 28-29]  [72:  Ibid. ] 

I punkt 3.2 med tilhørende underpunkter redegjøres det for rettigheter i Grunnloven og barnekonvensjonen som er særlig relevante ved vurderingen av hvilket vern barn har mot persontilpasset markedsføring i skolen. Det vil også vises til annet menneskerettslig regelverk der dette har selvstendig betydning.
[bookmark: _Toc237354752]Barnets beste: forbrukervernperspektiv
Et naturlig utgangspunkt er at prinsippet om barnets beste skal være et grunnleggende hensyn ved alle handlinger og avgjørelser som berører barn, jf. Grl. § 104 andre ledd og barnekonvensjonen artikkel 3 nr. 1. Prinsippet har en sammensatt rettslig funksjon; det utgjør en selvstendig rettighet for barnet, et tolkningsprinsipp ved rettsanvendelsen og en saksbehandlingsregel ved myndighetenes behandling av saker som gjelder barn.[footnoteRef:73] Dette innebærer at barnets beste må identifiseres, vurderes og vektlegges gjennom hele beslutningsprosessen i alle saker som  direkte eller indirekte har konsekvenser for barn.[footnoteRef:74] 	 [73:  FNs barnekomité (2013) s. 3]  [74:  Sandberg (2020) s. 58] 

Hverken Grunnloven, barnekonvensjonen eller opplæringsloven definerer hva som ligger i "barnets beste" eller "elevens beste". Dette skyldes at prinsippet skal kunne anvendes i ulike sammenhenger, og derfor må forstås dynamisk og konkret.[footnoteRef:75] I teorien er det fremhevet at spørsmålet om hva som er best for barn, "i bunn og grunn er et verdispørsmål av allmennmenneskelig karakter".[footnoteRef:76] Vurderingen må foretas konkret, med utgangspunkt i hvilke forhold som reelt fremmer barnets eller elevens interesser i den aktuelle beslutningsprosessen. [75:  FNs barnekomité (2013) s. 3]  [76:  Sandberg mfl. (2020) s. 56] 

FNs barnekomité har i generell kommentar nr. 14 fremhevet flere elementer som står sentralt ved vurderingen av barnets beste. Blant de sentrale momentene er barnets synspunkter, barnets identitet, retten til vern, omsorg og trygghet, samt retten til en tilfredsstillende utdanning. De samme elementene er fremhevet som betydningsfulle for vurderingen av hva som er til elevens beste.[footnoteRef:77] At barnets beste skal tas hensyn til, innebærer likevel ikke at hensynet alltid er avgjørende; det må avveies og balanseres mot andre relevante hensyn. Hensynet skal likevel tillegges betydelig vekt.[footnoteRef:78]  [77:  Prop. 57 L (2022-2023) s. 597]  [78:  FNs barnekomité (2013) s. 10] 

Når det vedtas regler som har til formål å styrke barns forbrukervern, må barnets beste være styrende for hvilket beskyttelsesnivå som velges. Dette gjelder både ved reguleringen av hvilken reklame som skal forbys etter markedsføringsloven, og ved vurderingen av hvilke tiltak kommunen og fylkeskommunen skal gjennomføre for å "sørge for" at elevene beskyttes mot reklame etter opplæringsloven § 27-1. At vurderingen er blitt gjort skal fremgå ved hver beslutning.
Vurderingen handler om å finne riktig balanse. På den ene siden skal barn beskyttes mot reklame, kommersiell påvirkning, profilering og bruk av personopplysninger. Det er blant annet lagt til grunn at det kan være til barnets beste å forby markedsføring av visse næringsmidler rettet mot barn,[footnoteRef:79] reklame som kan være skadelig, og uønsket reklame i skolen.[footnoteRef:80]  På den andre siden har barn rett til informasjon og tilgang til digitale tjenester. Det betyr ikke at reklame i seg selv er et gode for barn, men at reklame i noen tilfeller kan være knyttet til digitale tjenester eller innhold som barn ellers har interesse av å få tilgang til. En lignende avveining kan oppstå når man begrenser barns tilgang til bøker eller annet innhold i skolebibliotek: Barn skal beskyttes mot skadelig eller upassende innhold, men de har også rett til informasjon.  [79:  Forskrift om forbud mot markedsføring av visse næringsmidler særlig rettet mot barn (2025) ]  [80:  Se punkt 3.3 og 3.4 for behandlingen av disse forbudene] 

[bookmark: _Toc237354753]Barnets rett og plikt til grunnleggende utdanning 
Alle barn har rett og plikt til å delta i grunnleggende opplæring. Utdanningen skal være barnevennlig og egnet til å utvikle barnets selvstendighet, evner og fulle potensial. [footnoteRef:81] Retten er forankret i Grl. § 109, som lyder: [81:  Barnekonvensjonen art. 29 nr. 1 ] 

"Enhver har rett til utdannelse. Barn har rett til å motta grunnleggende opplæring. Opplæringen skal ivareta den enkeltes evner og behov, og fremme respekt for demokratiet, rettsstaten og menneskerettighetene."
Bestemmelsen etablerer både barns grunnleggende rett til utdanning og stiller samtidig overordnede krav til utdanningens innhold. Ordlyden er likevel generell og vag. Den reiser spørsmål om hva det innebærer at opplæringen skal "ivareta den enkeltes evner og behov", og sier ingenting om hvilken betydning dette får i en skolehverdag som i økende grad er digitalisert. 
Spørsmålet må vurderes i lys av de menneskerettslige bestemmelsene Grl. § 109 skal tolkes i samsvar med. Barnekonvensjonen artikkel 28 om retten til utdanning, og artikkel 29 om utdanningens formål, stiller overordnede krav til innholdet i statens utdanningssystem. Det nærmere innholdet i kravene er utdypet i barnekomitéens generelle kommentar nr. 1 og nr. 25. 
Av de generelle kommentarene fremgår det at et sentralt formål med utdanningen er å fremme en helhetlig utvikling av barnets fulle potensial.[footnoteRef:82] Skolen må derfor sette barnet i sentrum og ta hensyn til at hvert barn har unike egenskaper, evner, interesser og behov. For å realisere dette formålet må både utdanningens innhold og undervisningsform tilpasses det enkelte barnet.[footnoteRef:83] Dette omfatter også tilpasning til en stadig mer digitalisert skolehverdag. Skoleeier må identifisere og utnytte digitaliseringens positive muligheter, men samtidig ivareta barnets behov for beskyttelse mot skadelig reklame og misbruk av personopplysninger. [82:  FNs barnekomité (2001) s. 2]  [83:  Sandberg (2020) s. 290] 

FNs barnekomité behandler dette særskilt i generell kommentar nr. 25. Barnekomitéen fremhever at digitalisering kan ha flere positive virkninger for barns skolehverdag. Blant annet kan digitalisering bidra til å forbedre barns tilgang til utdanning av høy kvalitet.[footnoteRef:84] Dette skyldes særlig at digitale verktøy kan gi barn tilgang til flere kunnskapsmidler, både formelle og uformelle, og legge til rette for at elever kan ta en mer aktiv rolle i tilpasningen av egen opplæring. Samtidig understreker komiteen at myndighetene må være bevisste på risikoene som følger av en digitalisert skoledag.  [84:  FNs barnekomité (2021) s. 17] 

Komiteen uttaler at nasjonale myndigheter må føre en politikk som sikrer at bruken av teknologi i undervisningen er "etisk og egnet for undervisningsformål og ikke eksponerer barn for vold, diskriminering, misbruk av persondata, kommersiell utnytting og andre krenkelser av deres rettigheter, som for eksempel bruk av digitale teknologier for å dokumentere et barns aktivitet".[footnoteRef:85] Videre fremheves det at "det blir stadig mer viktig at barn forstår det digitale miljøet, herunder infrastruktur, forretningspraksis, overtalelsesstrategier og bruk av automatisert behandling og persondata og overvåkning, samt de mulige negative virkningene som digitaliseringen har for samfunnet".[footnoteRef:86] [85:  FNs barnekomité (2021) s. 17]  [86:  FNs barnekomité 2021) s. 17] 

[bookmark: _Toc237354754]Barnets rett til informasjon og beskyttelse mot skadelig informasjon 
Alle barn skal ha frihet til å søke, motta og meddele informasjon, jf. Grl. § 100 og barnekonvensjonen artikkel 13. Barns ytringsfrihet har både en aktiv og en mottakende side. Barn har rett til å ytre sine meninger, men for å kunne gjøre dette må de også ha tilgang til informasjon som gjør dem i stand til å orientere seg, lære og delta. Myndighetene kan derfor ikke begrense informasjonsflyt til barn, uten at dette kan forsvares holdt opp mot ytringsfrihetens begrunnelse i sannhetssøken, demokrati og individets frie meningsdannelse, jf. Grl. § 100.
Barns rett til å motta informasjon er passiv, ved at utøvelsen av rettigheten i stor grad avhenger av hvilken informasjon som gjøres tilgjengelig for dem.[footnoteRef:87] Markedsføring er også en form for informasjon barn i utgangspunktet kan ha en interesse av å motta. Barn har rett til å følge sine interesser, danne seg meninger og uttrykke disse.[footnoteRef:88] Interessen kan også omfatte mottak av informasjon som formidles gjennom markedsføring, uavhengig av hva markedsføringen gjelder eller hvilket medium markedsføringen fremsettes i. [87:  Sandberg (2020) s. 140]  [88:  Sandberg (2020) s. 140] 

Samtidig kan barn, på grunn av alder, manglende erfaring og kritisk sans, ha vanskeligere for å forstå hva markedsføring er og hvilken hensikt den har. Barn kan derfor ha utfordringer med å skille markedsføring fra annen kommunikasjon.[footnoteRef:89] Dette gjør det nødvendig å se barns rett til informasjon i sammenheng med deres særlige behov for vern mot kommersiell påvirkning.  [89:  Forbrukertilsynet (2022) s. 7] 

Barnekonvensjonen artikkel 17 bokstav e, gjelder myndighetenes forpliktelse til å beskytte barn og unge mot medieinnhold som kan være skadelig for deres velferd. Artikkel 17 bygger på en helhetlig tilnærming til forholdet mellom barn og massemedier. Den fremhever både at massemedier kan ha positive og konstruktive virkninger for barns velferd, og at statene skal oppmuntre og legge til rette for informasjonsspredning i disse mediene. Samtidig skal statene utvikle retningslinjer og tiltak for å beskytte barn mot det som kan være skadelig medieinnhold.[footnoteRef:90] Barnekomitéen har ikke gitt detaljerte føringer for hvilke medieinntrykk som kan regnes som skadelige ut ifra sitt innhold.[footnoteRef:91] I generell kommentar nr. 25, har komiteen likevel pekt på at reklame som kan føre til skadelige forbruksmønstre, er en form for innhold som kan være skadelig for barn.[footnoteRef:92] Barn skal derfor beskyttes mot denne form for innhold, også når de er i skolen.  [90:  NOU 2021: 3 s. 79 ]  [91:  NOU 2021: 3 s. 84]  [92:  FNs barnekomité (2021) s. 7 og NOU 2021: 3 s. 84] 

Massemedier brukes ofte som relevante kilder i undervisningen, som en digital læringsressurs.[footnoteRef:93] Artikkel 17 må derfor ses i lys av barnekonvensjonens øvrige bestemmelser, herunder artikkel 29 om målsettinger for utdanningen.[footnoteRef:94] Barnekomitéen har uttalt at statene bør inkludere barns rettigheter under artikkel 17 i skolenes læreplaner.[footnoteRef:95] Myndighetene må vurdere hvilke tiltak som skal brukes for å beskytte barn i skolen mot reklame som kan føre til skadelige forbruksmønstre i massemediene. Barnekomitéen understreker at barnets beste må være et grunnleggende hensyn når myndighetene regulerer reklame og markedsføring som retter seg mot, eller er tilgjengelig for barn.[footnoteRef:96] [93:  Udir (2024)]  [94:  FNs barnekomité (2009) s. 19-20 og Sandberg (2020) s. 154]  [95: FNs barnekomité (2009)) s. 20]  [96:  FNs barnekomité (2009) avsnitt 41] 

Tiltak for å beskytte barn mot skadelig medieinnhold, må samtidig hensynta barns rett til ytrings- og informasjonsfrihet, og barns rett til medietilgang. Det må derfor foretas en konkret avveining av de relevante hensynene og interessene ved beslutninger om innholdet i retningslinjene og om hvilke tiltak som skal fattes.[footnoteRef:97] Hva som er til barnets beste er styrende i disse avveiningene, jf. grl. § 104 og barnekonvensjonen artikkel 3. [97:  NOU 2021: 3 s. 91] 

Barnekonvensjonen artikkel 17 har ingen direkte parallell i Grunnloven eller øvrig lovgivning.[footnoteRef:98] Reglene i markedsføringsloven, opplæringsloven og privatskoleloven, samt veiledninger og retningslinjer om reklame rettet mot barn, har likevel betydning for beskyttelsen av barn mot skadelig reklame i mediene. Dette skyldes at sektorregelverket bidrar til å oppfylle myndighetenes forpliktelser etter den grunnlovfestede konvensjonen. I tillegg har Datatilsynet, Medietilsynet og Forbrukertilsynet, innenfor sine respektive ansvarsområder, ansvar for å følge opp barnekonvensjonens utgangspunkter i håndhevingen av regelverket på feltet.[footnoteRef:99] [98:  Sandberg (2020) s. 155]  [99:  Sandberg (2020) s. 155 ] 

[bookmark: _Toc237354755]Markedsføringsloven 
Bestemmelsene i markedsføringsloven kapittel 4 gir barn et særskilt vern mot markedsføring og annen kommersiell påvirkning.[footnoteRef:100] Vernet bygger på at barn, på grunn av alder, manglende erfaring og begrenset kritisk sans, har vanskeligere for å forstå hva markedsføring er, hva som er formålet med markedsføringen, og å skille markedsføring fra annet innhold.[footnoteRef:101] Dette får særlig betydning i digitale ressurser, hvor markedsføring kan tilpasses den enkelte, integreres i annet innhold og vises i kanaler der foreldre og andre voksne ikke nødvendigvis har samme oversikt som tidligere.[footnoteRef:102] Bestemmelsene i markedsføringsloven er teknologinøytrale og skal beskytte barn mot skadelig markedsføring både på fysiske, analoge og digitale flater.[footnoteRef:103] Reglene gjelder derfor både reklame som fremsettes på trykte plakater og reklame som vises i videosnutter, applikasjoner eller andre digitale tjenester.   [100:  Markedsføringsloven kapittel 4]  [101:  Forbrukertilsynet (2022) side 7]  [102:  Forbrukertilsynet (2022) side 7]  [103:  Regjeringen (2025)] 

Markedsføringsloven må ses som en del av gjennomføringen barnekonvensjonen. Dette omfatter blant annet plikten til å beskytte barn mot skadelig innhold, herunder reklame som kan føre til skadelige atferdsmønstre.[footnoteRef:104] Markedsføringslovens regler bidrar til å gjennomføre denne plikten ved å stille konkrete krav til næringsdrivende som retter markedsføring mot barn.  [104:  Barnekonvensjonen Artikkel 17 ] 

Håndheving er en sentral del av dette vernet. Det er Forbrukertilsynet som fører kontroll med næringsdrivende handelspraksis.[footnoteRef:105] Ved brudd på loven kan det treffes håndhevingsvedtak etter markedsføringsloven kapittel 7, blant annet forbudsvedtak, påbudsvedtak, tvangsmulkt og overtredelsesgebyr.[footnoteRef:106] Dette gjør markedsføringsloven til et sentralt virkemiddel der den kommersielle påvirkningen kan knyttes til en næringsdrivende.  [105:  Markedsføringsloven § 32]  [106:  Markedsføringsloven §§ 40, 41 og 42] 

Markedsføringsloven § 19 er den alminnelige bestemmelsen om barn og markedsføring, og fastslår at det skal vises særlig aktsomhet overfor barns påvirkelighet, manglende erfaring og naturlige godtroenhet når en handelspraksis rettes mot barn eller for øvrig kan ses eller høres av barn. Bestemmelsen innebærer at hensynet til barn ikke bare er relevant der barn er den direkte målgruppen, men også der barn faktisk kan bli eksponert for markedsføringen.[footnoteRef:107]  Ved vurderingen av om en handelspraksis er i strid med markedsføringsloven, skal det tas hensyn til barnets alder, utvikling og andre forhold som gjør barnet særlig sårbart.[footnoteRef:108]  [107:  Forbrukertilsynet (2022) side 8]  [108:  Markedsføringsloven § 19 (2)] 

Markedsføringsloven § 20 presiserer forbudet mot urimelig handelspraksis overfor barn. Ved vurderingen av om en handelspraksis er urimelig etter § 6, skal det legges vekt på om handelspraksisen er særskilt rettet mot barn. Også der handelspraksisen ikke er særskilt rettet mot barn, skal det legges vekt på om den på grunn av art eller produkt er egnet til å påvirke barn, og om den næringsdrivende kan forvente å forutse barns særlige sårbarhet for praksisen. 
I digitale ressurser i skolen kan dette vurderingstemaet være praktisk viktig fordi markedsføringen ikke nødvendigvis er laget for en skolekontekst, men likevel kan treffe barn når digitale ressurser tas til bruk i undervisningen. Forbrukertilsynet legger til grunn at vurderingen skjer etter en objektiv norm, hvor det avgjørende er om den næringsdrivende med rimelighet burde forutsett at barn er særlig sårbare for markedsføringstiltaket på grunn av tiltakets form, innhold eller produkt.[footnoteRef:109] Markedsføringsloven § 20 annet ledd oppstiller i tillegg et særskilt forbud mot direkte oppfordringer til barn om å kjøpe annonserte produkter eller overtale foreldre eller andre voksne til å kjøpe produktene til dem. [109:  Forbrukertilsynet (2022) side 12] 

Personvernkommisjonen fremhevet at virksomheter skal ta hensyn til barn når barn er, eller kan være, i gruppen markedsføringen når ut til. Dette gjelder selv om markedsføringen ikke er særskilt rettet mot barn, dersom den på grunn av art eller produkt er egnet til å påvirke barn. Kommisjonen påpekte også på at personopplysninger kan brukes til å utlede atferd, preferanser, evner eller behov, og at denne kunnskapen kan brukes til profilering og målrettet markedsføring. Det kan derfor argumenteres for at profilering av barn for markedsføringsformål ikke er i samsvar med god markedsføringsskikk.[footnoteRef:110] Dette er særlig relevant ved bruk av digitale ressurser i skolen, hvor barn kan eksponeres for persontilpasset markedsføring i en kontekst de ikke uten videre kan velge bort.  [110:  NOU 2022: 11 side 173] 

Digitale ressurser kan også aktualisere forbudet mot skjult markedsføring i markedsføringsloven § 3.[footnoteRef:111] All markedsføring skal utformes og presenteres slik at den tydelig fremstår som markedsføring, og dette kravet skjerpes når markedsføringen er rettet mot barn eller kan ses eller høres av barn. Forbrukertilsynet fremhever at barn har vanskeligere for å identifisere markedsføring og skille den fra annen kommunikasjon, noe som gjør det særlig viktig at markedsføringen er åpenbar for den aktuelle målgruppen.[footnoteRef:112] Dette blir spesielt relevant når reklame blandes med spill, lek, konkurranse, underholdning eller innhold fra påvirkere, fordi slike virkemidler kan gjøre markedsføringen sterkere og vanskeligere å gjennomskue.[footnoteRef:113]  [111:  Skjult reklame anses som urimelig handelspraksis, jf. markedsføringsloven § 6. Se Forbrukertilsynet (2022) side 9]  [112:  Forbrukertilsynet (2022) side 9]  [113:  Forbrukertilsynet (2022) side 9] 

Markedsføringsloven § 21 presiserer vurderingen av god markedsføringsskikk etter § 2 ved markedsføring overfor barn. Bestemmelsen trekker blant annet frem markedsføring som oppfordrer til lovbrudd, farlig atferd eller brudd med vanlige sikkerhetsnormer, markedsføring som spiller på sosial usikkerhet, dårlig samvittighet eller dårlig selvtillit, markedsføring som virker skremmende eller er egnet til å skape frykt eller angst, og markedsføring som bruker aggressive virkemidler som vold, seksualitet eller rusmidler. 
Opplistingen er ikke uttømmende, og det kan også legges vekt på om markedsføringen fremstår som skjult eller særlig påtrengende på grunn av utforming, format, omfang eller andre virkemidler.[footnoteRef:114]I digitale tjenester kan det reises spørsmål om atferdsbasert markedsføring etter omstendighetene kan oppleves som særlig påtrengende, særlig der reklamen bygger på opplysninger om barnets interesser eller gjentas på en måte som gjør den vanskelig å unngå. Dette kan tale for at slik markedsføring bør vurderes strengt etter reglene om god markedsføringsskikk overfor barn.  [114:  Forbrukertilsynet (2022) side 20] 

Et eksempel på at markedsføring som spiller på barns eller foreldres følelser kan være problematisk, er Forbrukertilsynets vurdering av en reklame i bladet "Foreldre og Barn". Annonsen viste tre smilende og lekende barn, mens det fjerde barnet satt i vinduet og så på, og inneholdt teksten: "Alle barna fikk være med å leke. Unntatt Anne-Li – hun hadde Cherrox-kopi".   Tilsynet uttalte i den forbindelse at næringsdrivende må være forsiktige når det gjelder å spille på følelser mellom foreldre og barn i markedsføringen.[footnoteRef:115]   [115:  Forbrukertilsynets sak 92/2073] 

Samlet viser bestemmelsene i markedsføringsloven at barn har et sterkt formelt vern mot markedsføring som utnytter barns påvirkelighet, manglende erfaring og sårbarhet. Vernet er relevant også ved bruk av digitale ressurser i skolen, særlig der markedsføringen er integrert i annet innhold, eller er vanskelig å skille fra det pedagogiske innholdet. 
[bookmark: _Toc237354756]Opplæringsloven og privatskoleloven 
[bookmark: _Toc237354757]Innledende bemerkninger 
Opplæringsloven og privatskoleloven gir et særskilt vern mot reklame og kommersielt press. Reglene skiller seg fra markedsføringsloven ved at de stiller krav til skoleeier, ikke de kommersielle aktørene som står bak reklamen. Dette er viktig fordi det ofte er skoleeier som velger, anbefaler og legger til rette for hvilke digitale ressurser elevene skal bruke i opplæringen. 
Reglene må ses som en nasjonal gjennomføring av barnets beste i skolesektoren. Etter opplæringsloven § 10-1 skal det beste for eleven være et grunnleggende hensyn ved handling og avgjørelser som gjelder elever. Tilsvarende bestemmelse følger av privatskoleloven § 5A-1. Bestemmelsen skal ses i samsvar og tolkes i sammenheng med Grunnloven og barnekonvensjonen, og utvider rekkevidden av elevens beste-vurderinger i skolen ved at også elever over 18 år omfattes. 
De relevante bestemmelsene i denne sammenheng er derfor både plikten til å ivareta elevens beste etter opplæringsloven § 10-1 og privatskoleloven § 5A-1, og reklameforbudet i opplæringsloven § 27-1 og privatskoleloven § 7-1a. 
Håndhevingen av reglene følger et annet spor enn markedsføringsloven. Statsforvalteren fører statlig tilsyn med at kommuner og fylkeskommuner oppfyller sine plikter etter opplæringsloven.[footnoteRef:116] Dersom Statsforvalteren avdekker lovbrudd, kan skoleeier pålegges å rette forholdet.[footnoteRef:117] For private skoler er det Utdanningsdirektoratet som fører tilsyn.[footnoteRef:118] Ved lovbrudd kan skoleeier pålegges å rette forholdet, eller ilegges karantene og gebyrer.[footnoteRef:119]  [116:  Opplæringsloven kapittel 29, særlig § 29-2, og kommuneloven kapittel 30]  [117:  Kommuneloven § 30-4]  [118:  Privatskoleloven § 7-2]  [119:  Privatskoleloven § 7-2 a-c] 

[bookmark: _Toc237354758]Generelt om reklameforbudet i skolen 
Opplæringsloven § 27-1 oppstiller reklameforbudet i skolen. Tilsvarende bestemmelse følger av privatskoleloven § 7-1a.  Bestemmelsen i opplæringsloven lyder:  
"Kommunen og fylkeskommunen skal sørgje for at elevane ikkje blir utsette for reklame som er eigna til å skape kommersielt press, eller som i stor grad kan påverke haldningar, oppførsel og verdiar, mellom anna på skolens område, i lærebøker og andre læremiddel som blir nytta i opplæringa".
Bestemmelsen innebærer ikke et absolutt forbud mot all reklame i skolen. Det avgjørende er om reklamen er egnet til å skape kommersielt press, eller om den i stor grad kan påvirke elevenes handlinger, oppførsel eller verdier. Vurderingen må derfor ta utgangspunkt i reklamens innhold, formål, plassering og påvirkningskraft. 
Ordlyden viser at reklameforbudet er vidt utformet. Forbudet gjelder blant annet på skolens område, i lærebøker og i andre læremidler som brukes i opplæringen. Bruken av "mellom anna" tilsier samtidig at opplistingen ikke er uttømmende. Det avgjørende er derfor ikke bare hvor reklamen vises, men om elevene blir utsatt for reklame i en skolesammenheng. 
Forarbeidene understreker at kommuner, fylkeskommuner og private skoleeiere har en mer vidtgående plikt til å verne elever mot reklame enn det næringsdrivende har etter markedsføringsloven. Dette må ses i sammenheng med skolens samfunnsmandat. Skolen skal fremme verdier som likestilling, likeverd, tilhørighet, identitetsutvikling, inkludering og mangfold.[footnoteRef:120] Skolen skal også være barnevennlig og tilpasses elevenes spesielle behov. Skolen er ikke en ordinær markedsplass, men en læringsarena hvor barn og unge oppholder seg for å motta undervisning.  [120:  Prop. 57 L (2022-2023) side 511-512] 

Forarbeidene gir enkelte retningslinjer på hva som omfattes av forbudet. Reklameplakater for brus og klesmerker, samt brosjyrer og invitasjoner av kommersiell art, trekkes frem som reklame som kan rammes. Logoeksponering på melkekartonger, reklame for kulturliv og elevinitierte aktiviteter er derimot eksempler på tilfeller som normalt kan være tillatt. [footnoteRef:121] Eksemplene viser at hvorvidt reklamen er forbudt eller ikke beror på en konkret vurdering, hvor det sentrale er om reklame skaper kommersielt press eller i stor grad påvirker elevenes holdninger, oppførsel eller verdier.  [121:  Prop. 57 L (2022-2023) side 512] 

I skolesammenheng må markedsføringsloven ses i lys av reklameforbudet i opplæringsloven og privatskoleloven. Forarbeidene til opplæringsloven fremhever at regelsettene delvis overlapper, men retter seg mot ulike aktører. Markedsføringsloven retter seg mot de næringsdrivende som står bak markedsføringen, mens opplæringsloven retter seg mot skoleeier. Dette innebærer at Forbrukertilsynet kan gripe inn overfor markedsføring som allerede er publisert, mens skoleeier kan stanse uønsket reklame før den når elevene.[footnoteRef:122] Reklameforbudet i opplæringsregelverket har dermed et forebyggende preg. Skoleeier skal ikke bare reagere etter at elevene er eksponert for reklame, men må vurdere risikoen for kommersielt press før digitale ressurser tas i bruk.  [122:  Prop. 57 L (2022-2023) side 511] 

Forarbeidene viser også at opplæringslovens reklameforbud er et nødvendig supplement til markedsføringsloven.[footnoteRef:123] Opplæringsloven skal bidra til at skolen er et ikke-kommersielt miljø for elevene, og terskelen for at forbudet inntrer kan derfor være lavere enn etter markedsføringsloven. Reklame kan dermed regnes å skape et kommersielt press i strid med opplæringsloven, selv om den ikke nødvendigvis er ulovlig etter markedsføringsloven.  [123:  Prop. 57 L (2022-2023) side 511] 

[bookmark: _Toc237354759]Reklameforbudets rekkevidde i digitale ressurser 
Det er klart at forbudet gjelder på skolens område, i lærebøker og andre læremiddel som blir brukt i opplæringen. I en digital skolehverdag oppstår imidlertid spørsmålet om hvordan forbudet skal anvendes når elever eksponeres for reklame gjennom internett, applikasjoner, digitale plattformer eller andre nettbaserte tjenester. 
I forarbeidene uttales det at forbudet "ikke er ment å ramme bruk av internett, TV, aviser, blad med mer som ledd i undervisninga".[footnoteRef:124] Forarbeidsuttalelsen har skapt noe tolkningstvil i praksis. I artikkelen "Uenige om reklamefilter på skolemaskinene" gjenga Barnevakten, en uavhengig stiftelse, uttalelser fra Statsforvalteren i Vestfold og Telemark og Kunnskapsministeren angående tolkning av forarbeidene.[footnoteRef:125] Statsforvalteren i Vestfold og Telemark la til grunn at elevenes datamaskiner ikke er regulert av opplæringslovens reklameforbud.[footnoteRef:126] Standpunktet synes å bygge på en forståelse av forarbeidene hvor digitale enheter og generell bruk av internett i undervisningen faller utenfor reklameforbudet. Noe annet ville "ramme" bruken av internett som ledd i undervisningen. Dersom denne forståelsen legges til grunn, kan reklame som vises på nettsider, i applikasjoner eller på digitale plattformer i utgangspunktet falle utenfor det ansvaret skoleeier har til å beskytte barn mot uønsket reklame. [124:  Ot.prp.nr 41 (2006-2007) side 55]  [125:  Jansen (2025)]  [126:  Jansen (2025) ] 

Statsforvalterens uttalelse er kun gjengitt i artikkelen, og kan uansett ikke tillegges rettskildemessig vekt. Uttalelsen er likevel interessant å bemerke, da Statsforvalteren fører tilsyn med etterlevelse av opplæringsloven og kan pålegge skoleeier retting ved lovbrudd. Når en tilsynsmyndighet legger til grunn en snever forståelse av reklameforbudet, illustrerer det at bestemmelsen kan gi opphav til reell usikkerhet i praksis. 
Kunnskapsministeren, Kunnskapsdepartementet og Utdanningsdirektoratet har imidlertid tolket forarbeidsuttalelsen annerledes.[footnoteRef:127] Etter deres syn betyr ikke forarbeidsuttalelsene at reklame på internett generelt faller utenfor forbudet. Bestemmelsen skal tolkes slik at den ikke skal hindre skolen i å bruke internett, TV, aviser, blader og lignende kilder i undervisningen, selv om dette kan medføre en risiko for at elevene eksponeres mot forbudt reklame.[footnoteRef:128] Dette er noe annet enn å si at reklame som elevene møter gjennom slike kilder, aldri kan omfattes av reklameforbudet. [127:  Innst. 238 S (2024-2025) s. 2 og NOU 2024: 20 ]  [128:  Ibid.] 

Etter vårt syn fremstår denne tolkningen best i samsvar med ordlyden, lovformålet og hensynet til barnets beste. Ordlyden er ikke begrenset til bestemte fysiske flater, og opplistingen av skolens område, lærebøker og læremidler fremstår ikke uttømmende. Formålet er å beskytte elever mot reklame som kan skape kommersielt press eller påvirke deres holdninger, oppførsel og verdier i skolesammenheng. Dette hensynet gjør seg gjeldende uavhengig av om reklamen vises på en plakat, i en lærebok, på en nettside, i en applikasjon eller andre digitale ressurser. I digitale tjenester kan reklamen dessuten være særlig inngripende fordi den kan tilpasses den enkelte elevs interesser, atferd eller sårbarheter. Målrettet reklame kan derfor skape et sterkere kommersielt press enn generell reklame, og dette styrker behovet for vern i skolen. Det avgjørende må være om elevene, som ledd i opplæringen, blir utsatt for reklame som er egnet til å skape kommersielt press eller i stor grad påvirke holdninger, oppførsel eller verdier. Denne forståelsen ivaretar både skolens behov for å bruke digitale kilder i undervisningen og elevenes behov for vern mot kommersiell påvirkning i et obligatorisk læringsmiljø.
Denne forståelsen er også best forenlig med barnekonvensjonen. Barnets beste skal være et grunnleggende hensyn når skoleeier vurderer om digitale ressurser kan brukes i opplæringen. Barnets rett til beskyttelse mot skadelig medieinnhold og kommersiell påvirkning inngår derfor som en del av utgangspunktene for lovtolkningen. Barnekonvensjonen artikkel 17 tilsier at barn skal beskyttes mot medieinnhold som kan skade deres velferd, herunder reklame som kan bidra til skadelige forbruksmønstre. Retten til utdanning trekker i samme retning, fordi digitale ressurser som brukes i skolen, må være egnet for undervisningsformål og ikke utsette barn for kommersiell utnytting. Dersom reklameforbudet ikke skulle gjelde i digitale ressurser, ville barns grunnleggende rettigheter kunne svekkes.
[bookmark: _Toc237354760]Har barn et tilstrekkelig forbrukervern i skolen?
[bookmark: _Toc237354761]Vurderingstemaet
Som gjennomgangen over viser, må barns forbrukervern ved bruk av digitale ressurser i skolen vurderes i lys av barnekonvensjonen, markedsføringsloven, opplæringsloven og privatskoleloven. Spørsmålet er ikke bare om regelverket gir barn et formelt vern mot markedsføring, men om det faktisk beskytter elever mot kommersiell påvirkning når digitale ressurser brukes som ledd i opplæringen.
Skolen står i en særstilling. Elever møter ikke digitale ressurser som ordinære forbrukere i et frivillig marked, men som deltakere i en opplæringssituasjon der muligheten til å velge bort ressursen ofte er begrenset. Det skjerper kravene til vernet mot kommersiell påvirkning..
Vurderingen kan derfor ikke begrenses til om en konkret annonse er ulovlig etter markedsføringsloven, eller om en bestemt digital ressurs omfattes av opplæringslovens reklameforbud. Det avgjørende er om regelverket samlet sett gir barn et effektivt vern mot kommersiell påvirkning som er uforenlig med et trygt og barnevennlig læringsmiljø.
[bookmark: _Toc237354762]Et sterkt formelt vern 
Gjennomgangen over viser at barn har et sterkt formelt forbrukervern i skolen. Regelverket er fragmentert. Barnekonvensjonen gir et overordnet rettighetsbasert vern, markedsføringsloven gir et særskilt vern mot markedsføring og annen kommersiell påvirkning, mens opplæringsloven og privatskoleloven gir et skoleinternt vern mot reklame og kommersielt press.
Barnekonvensjonen danner den overordnede rammen. Barnets beste skal være et grunnleggende hensyn ved handlinger og avgjørelser som berører barn, også når skoleeier vurderer hvilke digitale ressurser som skal brukes i opplæringen. Barn har samtidig rett til informasjon og utdanning, men disse rettighetene må balanseres mot barns særlige behov for vern mot kommersiell påvirkning og skadelig innhold. I en digital skolehverdag innebærer dette at digitale ressurser som brukes i undervisningen, må være egnet for opplæringsformål og ikke utsette barn for kommersiell utnytting.
Barnekonvensjonen gir imidlertid få presise svar på hvilke digitale ressurser som kan brukes, hvilke reklameformater som må stenges ute, eller hvilke kontrolltiltak skoleeier må gjennomføre. Dette er en vanlig utfordring ved konvensjonsbestemmelser: De skal gi et reelt vern, men samtidig gi konvensjonsstatene en viss skjønnsmargin, blant annet for å sikre bred oppslutning. Konvensjonen er derfor sterk som rettslig målestokk, men avhengig av at nasjonale regler konkretiserer og håndhever vernet effektivt.
Markedsføringsloven konkretiserer deler av dette vernet ved å gi barn en særlig beskyttelse mot markedsføring. Reglene bygger på at barn, på grunn av alder, manglende erfaring og begrenset kritisk sans, er mer sårbare for kommersiell påvirkning enn voksne. Dette er særlig relevant i digitale skolemiljøer, hvor markedsføring kan integreres i tjenester, tilpasses den enkelte elev og vises på flater der voksne ikke nødvendigvis har full oversikt. En styrke ved markedsføringsloven er også at den gir et tydelig håndhevingsspor overfor næringsdrivende, blant annet gjennom forbudsvedtak, påbudsvedtak, tvangsmulkt og overtredelsesgebyr. Barn omfattes av forbrukerbegrepet i markedsføringsloven, jf. markedsføringsloven § 5 bokstav a. Barn og foresatte kan derfor melde fra til Forbrukertilsynet ved mistanke om ulovlig markedsføring.  
Opplæringsloven og privatskoleloven supplerer markedsføringsloven ved å rette ansvaret mot skoleeier. Etter opplæringsloven § 27-1 og privatskoleloven § 7-1a skal skoleeier sørge for at elevene ikke blir utsatt for reklame som er egnet til å skape kommersielt press, eller som i stor grad kan påvirke holdninger, oppførsel og verdier. Dette gir et viktig forebyggende vern, fordi ansvaret plasseres hos den aktøren som velger, anbefaler eller legger til rette for hvilke digitale ressurser elevene skal bruke i opplæringen. Skoleeier kan også beskytte barna før de ser den uønskede reklamen.
Det formelle utgangspunktet er derfor sterkt. Markedsføringsloven beskytter barn mot ulovlig, skjult og urimelig markedsføring fra næringsdrivende, mens opplæringsloven og privatskoleloven pålegger skoleeier et selvstendig ansvar for å skjerme elever mot reklame og kommersielt press i skolen. Sammenholdt med barnekonvensjonen gir dette et bredt rettslig vern.
[bookmark: _Toc237354763]Det praktiske vernet er mer usikkert
Selv om det formelle vernet er sterkt, er det mer usikkert om regelverket gir barn et tilstrekkelig effektivt vern i praksis. Hovedutfordringen er at regelverket er fragmentert. De ulike reglene har ulike formål, retter seg mot ulike aktører og håndheves av ulike myndigheter.
Markedsføringsloven retter seg mot den næringsdrivende som står bak markedsføringen. Den er derfor sterkest der problemet kan knyttes til en identifiserbar aktør og vurderes som ulovlig, skjult eller urimelig markedsføring. Loven gir derimot ikke alene svar på hvilke forhåndsvurderinger skoleeier må gjøre før en digital ressurs tas i bruk, eller når skolen bør velge bort en tjeneste som har pedagogisk nytte, men også kommersielle funksjoner. Det kan også tenkes praktiske utfordringer der markedsføringen formidles gjennom internasjonale plattformer, annonsenettverk eller andre aktører utenfor Norge.
Opplæringsloven og privatskoleloven fanger skolekonteksten bedre, men har andre svakheter. Håndhevingen skjer i hovedsak gjennom tilsyn og pålegg om retting overfor skoleeier, og er dermed mindre inngripende enn håndhevingen etter markedsføringsloven. I tillegg ligger ansvaret i stor grad hos den enkelte kommune, fylkeskommune eller private skoleeier. Det kan gi risiko for ulik praksis ved vurderingen av digitale ressurser. I slike tilfeller blir skolen i stor grad avhengig av at markedsføringslovens regler etterleves, for at elevene ikke skal eksponeres for ulovlig reklame.
Kommuner og skoler har ulik kompetanse og kapasitet til å vurdere digitale ressurser. Initiativer som KS SkoleSec viser at det i personvern- og informasjonssikkerhetsarbeidet er behov for felles virkemidler, kompetansebygging og praktisk støtte, for eksempel gjennom tjenestekataloger og andre virkemidler. Et tilsvarende behov gjør seg gjeldende for forbrukervernet, fordi vurderingen også krever teknisk forståelse av om og hvordan tjenestene eksponerer elever for reklame og persontilpasset markedsføring. Uten slike felles standarder kan elevenes faktiske vern mot kommersiell påvirkning variere mellom kommuner. En slik rettstilstand harmonerer dårlig med barnekonvensjonens prinsipp om at barns grunnleggende rettigheter skal sikres effektivt av myndighetene, uavhengig av hvor barnet bor.
[bookmark: _Toc237354764]Fragmentert ansvar og ulike håndhevingsspor
En svakhet ved dagens regelverk er at den samme digitale situasjonen kan utløse flere ulike vurderinger. Dette gjør ikke nødvendigvis vernet svakt i formell forstand, men det kan gjøre vernet mindre effektivt i praksis.
Et praktisk eksempel er at elever bruker en videoplattform, nettavis eller søkemotor i forbindelse med en skoleoppgave. Den digitale ressursen kan være faglig relevant og dermed støtte barnets rett til informasjon og utdanning. Samtidig kan ressursen vise reklame, anbefale kommersielt innhold eller bygge på en forretningsmodell som innebærer kommersiell påvirkning av brukeren.
I en slik situasjon må den næringsdrivendes markedsføring vurderes etter markedsføringsloven, mens skoleeiers tilrettelegging for bruken må vurderes etter opplæringslovens reklameforbud. Den samme digitale situasjonen kan dermed utløse to ulike vurderinger, med ulike ansvarssubjekter og ulike håndhevingsspor.
Fragmenteringen innebærer derfor at regelverket kan gi et sterkt vern i enkelttilfeller, men samtidig være krevende å bruke i praksis. Det kan være uklart om et problem skal håndteres som ulovlig markedsføring, som brudd på skoleeiers plikt etter opplæringsloven, eller som begge deler. Dette svekker forutberegneligheten for skoleeiere, elever og foresatte.
[bookmark: _Toc237354765]Reklameforbudets rekkevidde i digitale ressurser er ikke tilstrekkelig klart
Reklameforbudets rekkevidde i digitale ressurser er ikke tilstrekkelig presisert. Det er klart at forbudet gjelder på skolens område, i lærebøker og i læremidler som brukes i opplæringen. Tolkningstvilen oppstår først og fremst når elever eksponeres for reklame gjennom internett, applikasjoner, digitale plattformer eller andre nettbaserte tjenester som brukes i undervisningen.
Uklarheten illustreres av at Statsforvalteren i Vestfold og Telemark har lagt til grunn at elevenes datamaskiner ikke er regulert av opplæringsloven, mens Kunnskapsministeren, Kunnskapsdepartementet og Utdanningsdirektoratet har forstått forarbeidene slik at reklame på internett ikke generelt faller utenfor reklameforbudet. Den sistnevnte forståelsen synes best i samsvar med ordlyden og formålet.  
At rekkevidden likevel er omtvistet, svekker regelverkets praktiske effektivitet. Uklarheten kan føre til at barns faktiske vern mot kommersielt press i større grad avhenger av hvordan den enkelte skoleeier eller tilsynsmyndighet tolker reklameforbudet. Konsekvensen kan bli at barns vern mot kommersiell påvirkning varierer mellom skoler og kommuner.
[bookmark: _Toc237354766]Samlet vurdering
Samlet sett har barn et sterkt formelt forbrukervern i skolen. Barnekonvensjonen gir et overordnet rettighetsbasert vern, markedsføringsloven gir et direkte og sanksjonerbart vern mot næringsdrivende, og opplæringsloven og privatskoleloven pålegger skoleeier et selvstendig ansvar for å beskytte elever mot reklame og kommersielt press i opplæringssituasjonen.
Vernet er likevel ikke fullt ut effektivt i praksis. De sentrale svakhetene er at ansvaret er fragmentert, at håndhevingssporene er ulike, at opplæringslovens sanksjonsmuligheter er svake og at reklameforbudets rekkevidde på digitale flater ikke er tilstrekkelig avklart. I tillegg kan lokale forskjeller i kompetanse og kapasitet føre til at barns faktiske vern varierer mellom kommuner og skoler.
Konklusjonen er derfor at barns forbrukervern i skolen er sterkere som rettslig utgangspunkt enn som praktisk styringsverktøy. Regelverket gir gode holdepunkter for at barn skal beskyttes mot kommersielt press i skolen, men gir ikke skoleeiere en tilstrekkelig klar og operasjonell standard for hvordan digitale ressurser skal vurderes før de tas i bruk. Det gjør vernet mindre forutberegnelig, mindre ensartet og ikke fullt ut effektivt. Dette er vanskelig å forene fullt ut med barnekonvensjonens krav om at barns rettigheter skal sikres effektivt i praksis.
[bookmark: _Toc237354767]

Barns personvern i skolen
[bookmark: _Toc237354768]Innledning og kort om rettskildene
I dette kapittelet vurderes skolebarns personvernbeskyttelse. Som nevnt avgrenses rapporten mot personvernspørsmål knyttet til skolens behandling av elevopplysninger for skoleadministrasjon, utvikling av digitale læremidler og læringsanalyse. Temaet her er i stedet kommersielle aktørers behandling av personopplysninger som elever avgir eller legger igjen ved bruk av digitale ressurser som skoleeier har godkjent for bruk i opplæringen. 
Fremstillingen tar først utgangspunkt i den grunnleggende beskyttelsen av barnets privatliv. Deretter vurderes personvernregelverket, som er forankret i personopplysningsloven og GDPR. Til slutt vurderes om barn har et tilstrekkelig personvern i skolen.
[bookmark: _Toc237354769]Barnets grunnleggende rettigheter
[bookmark: _Toc237354770]Barnets beste: personvernperspektiv
Som nevnt er prinsippet om barnets beste i barnekonvensjonen artikkel 3 nr. 1 et av de mest sentrale rettslige prinsippene på barnerettens område.[footnoteRef:129] Prinsippet gjelder også ved beslutninger om behandling av barns personopplysninger. De samme utgangspunktene som er redegjort for i punkt 3.2.2, gjelder derfor også i et personvernperspektiv. Hva som er til det beste for det enkelte barnet i en konkret situasjon, beror på en individuell og konkret vurdering. Ved behandling av personopplysninger er det likevel antatt at det skal legges til grunn et føre-var-prinsipp.[footnoteRef:130] Det skal utvises varsomhet for å sikre at barnets personopplysninger ikke misbrukes, behandles uten tilstrekkelig behandlingsgrunnlag eller kommer på avveie, og for å sikre at barnet og foreldrene har kontroll over hvilke personopplysninger som deles. [129:  NOU 2022: 11 s. 37]  [130:  NOU 2022: 11 s. 37] 

[bookmark: _Toc237354771]Barnets rett til privatliv 
Enhver har rett til respekt for sitt privatliv, jf. Grl. § 102. For barn er retten til privatliv særskilt beskyttet i barnekonvensjonen artikkel 16, som lyder: 
"1. Ingen barn skal utsettes for vilkårlig eller ulovlig innblanding i sitt privatliv, sin familie, sitt hjem eller sin korrespondanse, eller for ulovlige angrep mot sin ære eller sitt omdømme.
2. Barnet har rett til lovens beskyttelse mot slik innblanding eller slike angrep."
Et grunnleggende formål med bestemmelsen er å sette grenser for innsamling, bruk og spredning av informasjon om barn, særlig der opplysningene brukes i kommersiell hensikt.[footnoteRef:131] Dette formålet blir stadig mer aktuelt som følge av digitalisering og lynrask teknologisk utvikling.[footnoteRef:132] [131:  Sandberg (2020) s. 150]  [132:  Sandberg (2020) s. 150] 

Begrepet "privatliv" er ikke definert i barnekonvensjonen. Det foreligger imidlertid omfattende praksis fra Den europeiske menneskerettsdomstolen (EMD) om det tilsvarende begrepet i EMK artikkel 8. Etter denne praksisen omfatter privatlivsbegrepet en rekke forhold, og begrepet lar seg vanskelig defineres uttømmende.[footnoteRef:133] Privatlivsbegrepet i Grl. § 102, barnekonvensjonen artikkel 16 og EMK artikkel 8 skal tolkes i samsvar med hverandre.[footnoteRef:134]  [133:  EMD Guide (2026) s. 26 med videre henvisninger ]  [134:  NOU 2023:19 s. 48 og Kvalø (2025) ] 

Privatlivsbegrepet omfatter barnets personlige autonomi og identitet. En sentral del av dette er at barn skal beskyttes mot bruk av personopplysninger som kan komme i konflikt med retten til privatliv.[footnoteRef:135] Artikkel 16 omfatter innsamling, forvaltning og spredning av personopplysninger om barn.[footnoteRef:136] Selv om kjernen i EMK artikkel 8, barnekonvensjonen artikkel 16 og Grunnloven § 102 er forbud mot myndighetenes inngrep, foreligger det også en positiv plikt for myndighetene til å gjennomføre nødvendige tiltak som sikrer at private aktører heller ikke kan gjøre inngrep i privatlivet.[footnoteRef:137] Nasjonal lovgivning må derfor legge til rette for en egnet beskyttelse av personopplysninger. [135:  EMD Guide (2026) s. 66]  [136:  NOU 2022: 11 s. 37]  [137:  NOU 2023: 19 s. 47 og Craxi mot Italia (2) avsnitt 73-74] 

I generell kommentar nr. 25 fremhever barnekomitéen at retten til privatliv får særlig betydning i det digitale miljøet.[footnoteRef:138] Komiteen påpeker at digitale tjenester ofte drives av kommersielle aktører som er avhengige av å behandle personopplysninger for å generere inntekter, blant annet gjennom målrettet reklame, betalingsinnhold og kommersielt tilpassede brukeropplevelser.[footnoteRef:139] Slike behandlingsprosesser kan påvirke barns digitale hverdag på en måte barnet er bevisst på, men også ubevisst. Når flere kommersielle aktører er involvert, oppstår det dessuten en kjede av kommersiell aktivitet og behandling av personopplysninger som øker risikoen for krenkelse eller misbruk av barns rettigheter.[footnoteRef:140]   [138:  FNs barnekomité (2021) s. 7-8]  [139:  FNs barnekomité (2021) avsnitt 40]  [140:  FNs barnekomité (2021) avsnitt 40] 

Komiteen viser særlig til risikoen for at barns personopplysninger brukes til profilering.[footnoteRef:141] Profilering kan brukes til å utvikle reklamedesign som forutser eller leder barn videre til mer ekstremt innhold, tidfeste forstyrrende automatiske varsler og målrette innhold på andre måter som kan medføre at barnet eksponeres for potensielt skadelig kommersielt innhold. Slike former for datadrevet påvirkning kan gripe inn i barnets privatliv, men også påvirke barnets autonomi, identitetsutvikling og frie meningsdannelse. Myndighetene har derfor et positivt ansvar for å beskytte barn mot slike virkninger. [141:  FNs barnekomité (2021)) avsnitt 42] 

Komiteen fremhever også at statene bør forby profilering av og målretting mot barn for kommersielle formål når dette bygger på digital registrering av faktiske eller antatte personlighetstrekk, interesser eller preferanser. Det samme gjelder praksiser som bygger på nevromarkedsføring, emosjonelle analyser, invaderende reklame eller bruk av utvidet virkelighet for å fremme produkter, applikasjoner eller tjenester overfor barn.[footnoteRef:142] Sponsing, produktplassering og andre former for kommersielt drevet innhold må være tydelig skilt fra annet innhold. [142:  FNs barnekomité (2021) avsnitt 42] 

Ordvalgene som er gjort i barnekonvensjonen artikkel 16 innebærer at bestemmelsen ikke beskytter mot enhver innblanding i barnets privatliv. Det er bare "vilkårlig eller ulovlig" innblanding som rammes. Myndighetene kan derfor åpne for behandling av personopplysninger dersom behandlingen er tilstrekkelig begrunnet og har rettslig grunnlag. Den parallelle bestemmelsen i EMK artikkel 8 oppstiller vilkår om at inngrep må ha hjemmel i lov, forfølge et legitimt formål og være nødvendig i et demokratisk samfunn. Nødvendighetskravet innebærer at inngrepet må svare til et tvingende samfunnsmessig behov og være proporsjonalt.[footnoteRef:143] Høyesterett har uttalt at tilsvarende krav også følger av Grl. § 102, jf. Rt. 2014 s. 1105 avsnitt 28.  [143:  HR-2022-2171-A avsnitt 81 flg. og NOU 2023: 19 s. 47] 

Barnekomitéen har i generell kommentar nr. 25 presisert hva kravet om at inngrep ikke kan være vilkårlige eller ulovlige innebærer i det digitale miljøet. Etter komiteens uttalelser er innblanding i privatlivet i form av behandling av personopplysninger bare tillatt dersom behandlingen overholder prinsippet om dataminimering og er utformet med utgangspunkt i barnets beste.[footnoteRef:144] Oppbevaring og bruk av opplysninger kan bare skje på grunnlag av informert samtykke, og opplysningene skal slettes når formålet ikke lenger er til stede.[footnoteRef:145] [144:  FNs barnekomité (2021) s. 12]  [145:  NOU 2023: 19 s. 48] 

Barns rett til privatliv gjelder fullt ut, uavhengig av alder. Det som endrer seg med alder og modenhet, er barnets behov for beskyttelse og graden av innflytelse barnet bør ha over beslutninger som gjelder eget privatliv.[footnoteRef:146] Vurderingen av hva som er et rettmessig inngrep i barnets privatliv, og hva som utgjør nødvendig beskyttelse, må derfor tilpasses barnets utvikling og den konkrete digitale konteksten. Eldre barn vil normalt ha større innflytelse over hvilke personopplysninger de ønsker å dele, og hvilken behandling av personopplysninger de kan samtykke til. Barnets rett til privatliv oppstiller en selvstendig skranke som supplerer personvernregelverket. Vurderingen etter Grunnloven, EMK og barnekonvensjonen må derfor gjøres i tillegg til vurderingen av om kravene i personvernlovgivningen er oppfylt. [146:  Sandberg (2020) s. 150] 

[bookmark: _Toc237354772]Personopplysningsloven og GDPR
[bookmark: _Toc237354773]Innledende bemerkninger
I punkt 4.3 undersøkes hvilken betydning personvernreglene har for barns beskyttelse mot persontilpasset markedsføring ved bruk av digitale ressurser i skolen.
Personvernreglene følger av personopplysningsloven, som fastsetter at personvernforordningen ("GDPR") gjelder som norsk lov.[footnoteRef:147] Det overordnede formålet med regelverket er å "sikre vern av fysiske personer og rettighetene deres når noen behandler personopplysninger om dem".[footnoteRef:148] Reglene springer ut av retten til privatliv. [147:  Personopplysningsloven § 1]  [148:  NOU 2023: 19 s. 48] 

Utgangspunktet etter GDPR er at barn og voksne har de samme rettighetene ved behandling av personopplysninger.[footnoteRef:149] Fortalen presiserer likevel at barns personopplysninger fortjener et særlig vern, fordi barn kan være mindre bevisste på risikoer, konsekvenser og rettigheter knyttet til behandling av personopplysninger.[footnoteRef:150] Behovet for vern aktualiseres spesielt når barns personopplysninger brukes til markedsføring eller til å opprette personlighets- og brukerprofiler.[footnoteRef:151] [149:  NOU 2023: 19 s. 54]  [150:  Forordning 2016/679, GDPR, fortale avsnitt 38]  [151:  Forordning 2016/679, GDPR, fortale avsnitt 38] 

Personvernregelverket gjelder all behandling av personopplysninger.[footnoteRef:152] Kontroll og håndheving av personvernregelverket er lagt til Datatilsynet.[footnoteRef:153] Datatilsynet fører tilsyn med at regelverket etterleves, gir pålegg og ilegger overtredelsesgebyr ved brudd på regelverket. Klager over Datatilsynets vedtak behandles av Personvernnemda.[footnoteRef:154]    [152:  Personopplysningsloven § 2 og personvernforordningen artikkel 2 nr. 1]  [153:  Personopplysningsloven § 20 (1), jf. personvernforordningen artikkel 51]  [154:  Personopplysningsloven § 22 (2)] 

I det følgende undersøkes først hva som omfattes av personopplysningsbegrepet og hva som utgjør behandling i personvernregelverkets forstand. Deretter redegjøres det for hvem som har behandlingsansvar når kommersielle aktører innhenter personopplysninger gjennom digitale ressurser i skolen.
[bookmark: _Toc237354774]Personopplysninger
Det er kun "personopplysninger" som er vernet etter personvernregelverket. Dersom det utelukkende behandles anonyme data, kommer verken GDPR eller personopplysningsloven til anvendelse. Personopplysninger er definert i GDPR artikkel 4 nr. 1. I bestemmelsen heter det:
""personopplysninger" [er] enhver opplysning om en identifisert eller identifiserbar fysisk person ("den registrerte"); en identifiserbar fysisk person er en person som direkte eller indirekte kan identifiseres, særlig ved hjelp av en identifikator, f.eks. et navn, et identifikasjonsnummer, lokaliseringsopplysninger, en nettidentifikator eller ett eller flere elementer som er spesifikke for nevnte fysiske persons fysiske, fysiologiske, genetiske, psykiske, økonomiske, kulturelle eller sosiale identitet".
Personvernet omfatter både direkte og indirekte identifikasjon, og barnet trenger ikke å kunne identifiseres ved navn. I fortalepunkt 30 presiseres det at dersom en aktør har tilgang til en brukerprofil, en skolekonto, en IP-adresse, informasjonskapsler eller en kombinasjon av slike opplysninger, vil barnet kunne være identifiserbart.[footnoteRef:155] Når barn bruker digitale ressurser i skolen, kan de ofte etterlate seg spor av nettopp denne typen. Det er tilstrekkelig at identifikasjon kan tenkes å finne sted, og det kreves ikke at identifikasjonen foretas av den behandlingsansvarlige.[footnoteRef:156] [155:  Personvernforordningens fortale avsnitt 30]  [156:  Skullerud (2019) s. 152] 

[bookmark: _Toc237354775]Personvernrettslige roller; kommersielle aktører og skoleeier
Generelt
Personvernregelverket er utformet slik at det etablerer rettigheter for de personopplysningene gjelder (elevene), og plikter til behandleren av opplysningene (kommersielle aktører eller skoleeier). Når barns personopplysninger legges igjen i digitale ressurser, har både kommersielle aktører og skolen dermed en personvernrettslig rolle. Et grunnvilkår for at man har en personvernrettslig rolle, er at personopplysningene "behandles" av aktørene i regelverkets forstand. Behandling kan bestå av én enkelt operasjon eller av flere operasjoner i ulike ledd av behandlingen av personopplysningene.[footnoteRef:157] Begrepet skal tolkes vidt for å sikre en høy grad av beskyttelse av personvernet.[footnoteRef:158]  [157:  NOU 2023: 19 s. 48]  [158:  ULD v. Wirtschaftsakademie avsnitt 27] 

Den behandlingsansvarlige må alltid etterleve de grunnleggende personvernprinsippene i GDPR artikkel 5. Behandlingsansvarlig må sørge for at personopplysninger behandles på en lovlig, rettferdig og åpen måte, samles inn for spesifikke og berettigede formål, begrenses til det som er nødvendig, og sikres mot uautorisert tilgang eller bruk. Nødvendighetsvilkåret innebærer ikke at alle sider ved behandlingen må være absolutt påkrevd[footnoteRef:159], men behandlingen må være forholdsmessig i lys av formålet. I det følgende vurderes hvilken rolle kommersielle aktører og skoleeiere har når elevers personopplysninger brukes i digitale ressurser.  [159:  HR-2021-2403-A avsnitt 54] 

Kommersielle aktørers rolle og behandlingsgrunnlag
Kommersielle aktører som leverer og utvikler digitale ressurser som brukes i skolen, kan ha ulike personvernrettslige roller. 
Dersom aktøren behandler elevopplysninger på vegne av skoleeier og etter skoleeiers instruks, vil aktøren være databehandler, mens skoleeier er behandlingsansvarlig for behandlingen, jf. GDPR artikkel 4 nr. 8 og artikkel 28. Dette vil typisk være tilfellet når skolen har engasjert aktøren til å behandle personopplysninger, hvor databehandleren er begrenset etter en instruks. For eksempel kan det være en instruks om at aktøren skal behandle informasjon om elevenes karakterer, fravær og lignende, i et digitalt verktøy som itslearning. Denne typen behandling av personopplysninger er rapporten avgrenset mot. Kommersielle aktører vil nødig få instruks om å behandle personopplysninger til kommersielle formål. Dersom en databehandler behandler personopplysninger utenfor eller i strid med instruks, vil behandlingen som utgangspunkt være ulovlig. Vi går derfor ikke nærmere inn på kommersielle aktørers rolle som databehandler.
I dette punktet vurderes situasjonen der den kommersielle aktøren selv fastsetter formålene med og midlene for behandlingen av personopplysninger, og dermed opptrer som selvstendig behandlingsansvarlig. Dette vil særlig være aktuelt der aktøren behandler barns personopplysninger til egne kommersielle formål, for eksempel analyse, profilering eller persontilpasset markedsføring. Rollen som behandlingsansvarlig pålegger den som behandler dataene et ansvar for korrekt behandling, og det medfølger en rekke plikter. Blant annet en plikt til å håndtere rettighetsforespørsler, som innsyn, retting og sletting, fra individer. I tillegg påløper en plikt om å melde fra om brudd på personopplysningssikkerheten til Datatilsynet. 
Persontilpasset reklame bygger på at kommersielle aktører følger barnets digitale spor og analyserer dem for å utlede hva barnet antas å være interessert i. På dette grunnlaget kan barnet plasseres i målgrupper for bestemte annonser.[footnoteRef:160] I praksis innebærer dette at opplysninger om barnets nettbruk samles inn, brukes, analyseres og deles med tredjeparter for å påvirke hvilke reklamebudskap barnet eksponeres for. Slik behandling faller klart innenfor det vide behandlingsbegrepet i personvernforordningen.[footnoteRef:161]  [160:  Bobev (2022) s. 41]  [161:  Bobev (2022) s. 41] 

Behandling av personopplysninger er bare lovlig dersom den behandlingsansvarlige har et behandlingsgrunnlag etter GDPR artikkel 6 nr. 1. Bestemmelsen oppstiller flere alternative grunnlag, hvor minst ett må være oppfylt. Ved bruk av barns personopplysninger til persontilpasset markedsføring, er det aktuelle behandlingsgrunnlaget samtykke, jf. artikkel 6 nr. 1 bokstav a. 
Ved siden av GDPR oppstiller ekomloven et selvstendig krav om samtykke for bruk av informasjonskapsler og andre sporingsteknologier, jf. ekomloven § 3-15. Bestemmelsen ble innført i 2025 og gir internettbrukere i Norge et sterkere vern mot sporing på nett.[footnoteRef:162] Ekomloven regulerer tilgangen til eller lagringen av informasjon på brukerens utstyr, mens GDPR regulerer den videre behandlingen av personopplysninger til målrettet markedsføring. Begge regelverkene krever dermed samtykke, men det kreves ikke nødvendigvis to separate samtykker, så lenge samtykket dekker både behandlingen av personopplysninger og plasseringen av informasjonskapsler. I praksis vil dette ofte omfattes av den samme samtykkeanmodningen. [162:  Datatilsynet (2025)] 

Et gyldig samtykke krever at den som samtykker har kompetanse til dette, og at samtykket oppfyller vilkårene i GDPR. Det første spørsmålet er om barn har samtykkekompetanse. 
Barn har rett til å bli hørt i spørsmål som angår dem, jf. barnekonvensjonen artikkel 12, Grl. § 104 og barneloven § 31. Retten innebærer at barnets synspunkter skal tillegges økende vekt i takt med alder og modenhet. Ved behandling av personopplysninger tilsier dette at barnet, etter hvert som det blir eldre, i større grad bør få innflytelse over hvilke opplysninger det samtykker til at behandles eller deles.[footnoteRef:163] [163:  NOU 2022: 11 s. 174] 

Vergemålslovens regler har betydning for barns kompetanse til å samtykke til behandling av personopplysninger.[footnoteRef:164] Utgangspunktet etter loven er at mindreårige ikke har full samtykkekompetanse før de har fylt 18 år.[footnoteRef:165] Frem til dette tidspunktet er det foreldrene som har samtykkekompetanse på vegne av barnet. Dette innebærer at barnets foreldre som utgangspunkt må samtykke til særskilt behandling av barnets personopplysninger. Datatilsynet tar riktignok utgangspunkt i at barn har samtykkekompetanse fra fylte 15 år, men det rettslige grunnlaget for dette standpunktet fremstår ikke klart.[footnoteRef:166] Primærkildene tilsier at 18-årsregelen gjelder som utgangspunkt. [164:  Prop. 117 L (2024-2025) s. 107 og Ot.prp. nr. 110 s. 172]  [165:  Vergemålsloven § 9, NOU 2022:11 s. 174 og Prop. 117 L (2024-2025) s. 107]  [166:  Datatilsynet (2022) og NOU 2022: 11 s. 174: Personvernkommisjonen er også av den oppfatning at Datatilsynets aldersgrenser mangler rettslig forankring] 

Det gjelder imidlertid et lovfestet unntak fra aldersgrensen på 18 år ved tilbud om informasjonssamfunnstjenester direkte til barn. For slike tjenester kan barn som har fylt 13 år, selv samtykke til behandling av personopplysninger, jf. GDPR artikkel 8 og personopplysningsloven § 5. 
Informasjonssamfunnstjenester er "enhver tjeneste som vanligvis ytes mot vederlag, over avstand, og som formidles elektronisk og på individuell anmodning fra en tjenestemottaker".[footnoteRef:167] Etter ordlyden er det ikke enkelt å få grep om hvilke tjenester som er omfattet. I juridisk litteratur er det lagt til grunn at "informasjonssamfunnstjenester" skal tolkes vidt, og at begrepet omfatter "de fleste private internettjenester".[footnoteRef:168]  Det er presisert at begrepet omfatter blant annet sosiale medier, nettsider, plattformer og mange andre nettbaserte tjenester, og videre antatt at aldersgrensen bør gjelde der en tjeneste faktisk benyttes av barn og ikke tydelig er rettet mot voksne.[footnoteRef:169] Også tjenester som finansieres gjennom annonseinnhold, omfattes.[footnoteRef:170]  [167:  Direktiv (EU) 2015/1535 artikkel 1, nummer 1 bokstav b ]  [168:  Farsijani (2019) s. 11]  [169:  Eidissen, Øyvind (2025)]  [170:  Farsijani (2019) s. 11] 

Digitale ressurser som brukes i skolen, herunder alminnelige nettlesere, nettaviser, læringssider og YouTube, kan etter dette tenkes å være omfattet av unntaket. I så fall kan barn over 13 år samtykke til at slike tjenester behandler deres personopplysninger, og gi kommersielle aktører et gyldig behandlingsgrunnlag. 
For andre tjenester gjelder 18-årsgrensen. Det er lite praktisk gjennomførbart at foreldre skal samtykke på vegne av barnet hver gang en digital læringsressurs ber om samtykke til behandling av barnets personopplysninger. Dersom den digitale ressursen som brukes ikke er en informasjonssamfunnstjeneste, vil de kommersielle aktørene dermed som regel mangle et behandlingsgrunnlag, med mindre de kan påvise et annet gyldig behandlingsgrunnlag. 
I de tilfeller den digitale ressursen regnes som en informasjonssamfunnstjeneste, oppstår det i tillegg et spørsmål om samtykket fra barnet som er fylt 13 år er gyldig. 
Med samtykke menes en frivillig, spesifikk, informert og utvetydig viljesytring fra barnet, jf. GDPR artikkel 4 nr. 11. Dersom behandlingen bygger på samtykke, må den kommersielle aktøren kunne påvise at det er gitt gyldig samtykke til behandlingen av personopplysninger.[footnoteRef:171] Samtykkeanmodningen skal presenteres på en måte som gjør at den tydelig kan skilles fra andre forhold, i en forståelig og lett tilgjengelig form, og den registrerte skal ha rett til å trekke samtykket tilbake. Et gyldig samtykke forutsetter også at den kommersielle aktøren gir informasjon om hvordan personopplysningene behandles, og hvilke rettigheter den registrerte har.[footnoteRef:172] Når informasjonen rettes mot barn, er det særlig viktig at den er kortfattet, åpen, forståelig og lett tilgjengelig, og at den gis på et klart og enkelt språk.[footnoteRef:173]  [171:  Personvernforordningen artikkel 7 nr. 1]  [172:  Personvernforordningen artikkel 12 nr.1]  [173:  Forordning 2016/679, GDPR artikkel 12 nr. 1] 

Dersom den kommersielle aktørens behandling av personopplysningene består av flere handlinger, for eksempel innsamling av opplysninger, bruk av opplysningene internt hos den behandlingsansvarlige og senere utlevering av opplysningene til en tredjepart, skal samtykket dekke alle disse elementene.[footnoteRef:174] [174:  Skullerud (2019) s. 161] 

Når en digital ressurs brukes som ledd i undervisningen, har eleven ofte ikke et reelt valg om å bruke ressursen, fordi den kan være integrert i skolens undervisningsopplegg. Da kan det oppstå spørsmål om samtykket reelt sett er "frivillig". Det følger av fortalepunkt 42 siste punktum at samtykke ikke skal anses frivillig dersom den registrerte i realiteten ikke har noe fritt valg, eller dersom vedkommende ikke kan nekte å avgi samtykke eller trekke samtykket tilbake uten negative konsekvenser.[footnoteRef:175] [175:  Forordning 2026/679, GDPR fortale punkt 42] 

Dersom eleven ikke vil samtykke til behandling av personopplysninger, kan konsekvensen være at eleven ikke kan følge det ordinære undervisningsopplegget. Dette kan utgjøre en negativ konsekvens for eleven og dermed utfordre kravet om frivillighet. En slik forståelse tilsier at kommersielle aktører vanskelig kan basere behandling av barns personopplysninger til persontilpasset markedsføring på samtykke i skolesammenheng.
På den andre siden kan det anføres at frivillighetskravet først og fremst må vurderes i relasjonen mellom den behandlingsansvarlige og barnet, og at skolesituasjonen ikke uten videre er avgjørende for den kommersielle aktørens behandlingsgrunnlag. Det kan for eksempel tenkes at barnet står frivillig til å gi et samtykke, uten at et nektet samtykke får konsekvenser for barnets øvrige tilgang til andre deler av informasjonssamfunnstjenesten. Dersom barnet har samtykkekompetanse, kan det derfor tenkes at samtykket i disse situasjonene er frivillig. Det kommer an på hvilken tolkning av frivillighetskravet som legges til grunn. Samtykkets frivillighet må uansett vurderes konkret. Sentrale momenter vil være om eleven har reelle alternativer til samtykke, og om samtykke kan nektes eller trekkes tilbake uten negative konsekvenser.
Skoleeiers rolle og behandlingsgrunnlag 
Når barn møter persontilpasset markedsføring i digitale ressurser i skolen, kan også skoleeier ha et ansvar etter personvernforordningen. Skoleeier er behandlingsansvarlig etter GDPR artikkel 4 nr. 7 når skoleeier bestemmer formålet med behandlingen og hvilke midler som skal brukes.[footnoteRef:176] Dette vil typisk være tilfellet når skoleeier velger, anbefaler eller pålegger elevene å bruke en digital ressurs som ledd i undervisningen. Forvaltningen av offentlige skoler er dessuten utøvelse av offentlig myndighet. Kommuner og fylkeskommuner er derfor direkte forpliktet til å sikre barns grunnleggende rettigheter etter Grunnloven og barnekonvensjonen, herunder å hindre misbruk av barns personopplysninger. [176:  NOU 2022: 11 side 126] 

Bruk av digitale ressurser i skolen vil normalt omfattes av behandlingsbegrepet i GDPR artikkel 4 nr. 2. Bestemmelsen omfatter også tilgjengeliggjøring av personopplysninger overfor tredjepersoner. Når skoleeier bestemmer at elevene skal bruke en app eller digital plattform, og tjenesten samler inn eller gjør elevenes opplysninger tilgjengelige for leverandøren, skjer det dermed "behandling" i regelverkets forstand.[footnoteRef:177]  [177:  GDPR artikkel 4. nr. 2 og NOU 2022:11 side 38] 

Skoleeiers behandling må, på samme måte som den kommersielle aktørens behandling, ha et gyldig behandlingsgrunnlag etter GDPR artikkel 6. For skoleeier vil de mest praktiske grunnlagene normalt være artikkel 6 nummer 1 bokstav c eller e. Bokstav c gjelder behandling som er nødvendig for å oppfylle en rettslig forpliktelse som påhviler den behandlingsansvarlige, mens bokstav e gjelder behandling som er nødvendig for å utføre en oppgave i allmennhetens interesse eller utøve offentlig myndighet som den behandlingsansvarlige er pålagt. Når behandlingen bygger på artikkel 6 nr. 1 bokstav c eller e, krever artikkel 6 nr. 3 at grunnlaget for behandlingen er fastsatt i nasjonal rett som den behandlingsansvarlige er underlagt. For skoleeier innebærer dette at behandlingen må kunne forankres i et supplerende rettsgrunnlag i lov eller annet relevant nasjonalt rettsgrunnlag.
Skoleeiers rettslige forpliktelser følger av opplæringsloven og privatskoleloven. Opplæringsloven § 25-1 er sentral, fordi bestemmelsen åpner for behandling av personopplysninger når behandlingen er nødvendig for å utføre oppgaver etter loven.[footnoteRef:178] Bestemmelsen gir likevel ikke skoleeier en generell adgang til å ta i bruk digitale ressurser som samler inn elevdata. Det er ikke tilstrekkelig at et digitalt verktøy er praktisk, effektivt eller pedagogisk nyttig. Behandlingen, altså valget av den digitale ressursen, må knyttes til en konkret oppgave skoleeier har etter opplæringsloven, og den må være nødvendig for å utføre denne oppgaven. [178:  Opplæringsloven § 25-1 første ledd ] 

I vurderingen må det også tas hensyn til at opplæringen skal være i samsvar med myndighetenes overordnede forpliktelser etter barnekonvensjonen til å sikre en barnevennlig opplæring, og at digitale ressurser bare bør brukes når det er til barnets beste. Relevante skoleformål kan for eksempel være å gjennomføre undervisning, satsing på digital læringsanalyse, følge opp elevenes læring, vurdere kompetanse, tilpasse opplæringen eller ivareta elevenes skolemiljø. Skoleeier har ansvar for å gi elevene tilstrekkelig digital kompetanse og for å legge til rette for at de får tilgang til informasjon på internett og i andre medier. Når skoleeier velger å bruke en digital ressurs for å oppfylle slike oppgaver, kan det derfor være adgang til at elevenes personopplysninger tilgjengeliggjøres for leverandørene av den digitale ressursen.  
Skoleeiers behandling er likevel bare lovlig så langt de grunnleggende personvernprinsippene er overholdt. Den behandlingsansvarlige skal blant annet sikre elevenes personopplysninger mot uautorisert og urettmessig tilgang eller bruk. Dette innebærer at skoleeier står i fare for ikke å etterleve personvernreglene dersom det tillater bruk av en digital ressurs uten å først verifisere at tilbyder av ressursen har behandlingsgrunnlag, gode nok personvernrutiner og ikke bruker elevenes personopplysninger for forbudte formål.[footnoteRef:179]   [179:  NOU 2022: 11 side 126] 

Selv om den kommersielle aktøren er selvstendig behandlingsansvarlig for sin egen behandling, må skoleeier med andre ord vurdere om det er forsvarlig å velge, anbefale eller pålegge bruk av en tjeneste der elevenes personopplysninger også behandles til kommersielle formål. Dersom kommersiell profilering eller persontilpasset markedsføring er en integrert eller påregnelig del av tjenesten, kan skoleeiers tilrettelegging kunne innebære at skolen gjør elevenes personopplysninger tilgjengelige for behandling som ligger utenfor skolens opplæringsformål. Skoleeier kan i disse tilfellene handle i strid med personvernregelverket. 
I slike tilfeller kan selve ressursen være egnet for opplæringen, uten at behandlingen av personopplysninger som skjer gjennom tjenesten, er nødvendig for opplæringsformålet, eller i tråd med personvernregelverket for øvrig. Særlig gjelder dette dersom elevenes opplysninger brukes til kommersiell profilering, persontilpasset markedsføring eller andre formål som skoleeier ikke selv kan forankre i skolens oppgaver. Skoleeier må derfor vurdere hvilke personopplysninger som behandles gjennom den digitale ressursen, om behandlingen er nødvendig og forholdsmessig for opplæringsformålet, og om opplysningene kan bli brukt til formål som ligger utenfor skolens oppgaver.[footnoteRef:180] [180:  NOU 2022: 11 side 126] 

Også i et personvernperspektiv er det spesielt viktig å ta hensyn til at skolebarna har plikt til å delta i opplæringen, og sjelden har mulighet til å velge bort digitale verktøy skolen tar i bruk. Når skolen velger hvilke digitale ressurser elevene skal bruke, skal skoleeier derfor fungere som en rettslig og faktisk beskyttelse mellom elevene og kommersielle aktører. 
Skoleeiers behandlingsansvar fungerer dermed som et selvstendig vern for barn i skolen. Vernet ligger ikke bare i at leverandøren må ha et gyldig behandlingsgrunnlag, men også i at skoleeier må hindre at skolesituasjonen blir en inngangsport til ulovlig kommersiell utnyttelse av elevenes personopplysninger. Skoleeier kan ikke legitimere ulovlig eller uforenlig kommersiell behandling ved å vise til at verktøyet har et pedagogisk formål, eller at det er innhentet et ugyldig samtykke. 
[bookmark: _Toc237354776]Har barn tilstrekkelig beskyttelse av sitt privatliv og personvern i skolen?
[bookmark: _Toc237354777]Innledning
Som det fremgår ovenfor, er barnets rett til privatliv særskilt beskyttet i Grunnloven, EMK og barnekonvensjonen. Vernet innebærer både at norske myndigheter må avstå fra inngrep i barnets privatliv, og at staten må beskytte barn mot krenkelser fra private aktører, herunder kommersielle aktører. Dette forutsetter at norsk regelverk gir et tilstrekkelig vern mot misbruk av skolebarns personopplysninger til persontilpasset markedsføring.
I dette punktet er spørsmålet om personvernreglene, herunder reglene om behandlingsgrunnlag, behandlingsansvar og håndheving, gir skolebarn en beskyttelse som er i samsvar med myndighetenes positive forpliktelser etter Grunnloven, EMK og barnekonvensjonen. Det fokuseres særlig på kravet til samtykke, og skoleeiers behandlingsansvar. 
[bookmark: _Toc237354778]Svakheter ved samtykke som behandlingsgrunnlag
For skolebarn følger det sterkeste personvernrettslige vernet av kravet om gyldig behandlingsgrunnlag, supplert av de grunnleggende prinsippene for behandling av personopplysninger. Reglene setter klare grenser for hvilke bruk av barns personopplysninger som er lovlig. Det minnes om at det kun er "lovlig og ikke vilkårlig" bruk av personopplysninger som er tillatt. 
Barnekomitéen mener som nevnt at statene "bør forby profilering av og målretting mot barn for kommersielle formål".[footnoteRef:181] Personvernkommisjonen har også tatt til orde for at et slikt forbud bør lovfestes.[footnoteRef:182] Ettersom utgangspunktet i norsk rett er at barn ikke har samtykkekompetanse før de fyller 18 år, er det som hovedregel ikke tillatt å bruke barns personopplysninger til å opprette brukerprofiler for kommersielle formål. Foreldres samtykke på vegne av barna er upraktiske i skolesituasjonen, fordi samtykket må gjelde hver konkret behandling. Som utgangspunkt innebærer dette at persontilpasset reklame mot barn er forbudt. Barn har derfor et sterkt personvern i tråd med de grunnleggende utgangspunktene. Forbudet er imidlertid ikke lovfestet i personvernregelverket, og det gjelder med både praktiske og rettslige modifikasjoner. [181:  Punkt 4.2.1 og FNs barnekomité (2021) avsnitt 42 ]  [182:  NOU 2022: 11 s. 11] 

Som nevnt er det gjort unntak for behandling av barns personopplysninger i informasjonssamfunnstjenester, hvor barn er samtykkekompetente fra fylte 13 år. Isolert sett kan den lave aldersgrensen svekke barnets vern. Yngre barn kan ha vanskelig for å forstå hvordan personopplysningene deres skal brukes, uavhengig av om den digitale ressursen er en informasjonssamfunnstjeneste eller ikke.
Synspunktet må likevel nyanseres. Den lave aldersgrensen bygger på en avveining mellom barnets behov for tilgang til digitale ressurser og informasjon, og barnets behov for personvern og privatliv. I kjernen er dette en vurdering av hva som er til barnets beste. Når det er satt en lavere aldersgrense for behandling av personopplysninger ved bruk av informasjonssamfunnstjenester, henger dette sammen med at slike tjenester formidler informasjon som barn har rett til å motta. Barn har behov for å lære å bruke digitale ressurser i trygge rammer. De har også behov for tilgang til informasjon som gjør dem i stand til å følge egne interesser og danne egne meninger. Mange digitale ressurser finansieres ved behandling av personopplysninger, og et absolutt forbud kan derfor ha for store konsekvenser for informasjonsflyten til barn. Et barn på 13 år kan dessuten ha utviklet en modenhet og forståelse som gjør det i stand til å forstå hva det innebærer å tillate behandling av personopplysninger. Barnekomitéen har også gitt uttrykk for at barnets modenhet har betydning for graden av selvstendighet barnet bør ha. Den lave aldersgrensen i unntaket er derfor ikke nødvendigvis i konflikt med utgangspunktene i Grunnloven og barnekonvensjonen. Det er likevel viktig at myndighetene gjør bevisste valg rundt fastsettelse av aldersgrenser under 18 år. 
En svakhet ved unntaksregelen, er at det kan være krevende å avgjøre hva som utgjør en informasjonssamfunnstjeneste i regelverkets forstand. Definisjonen i GDPR viser til et annet direktiv, som benytter tekniske og upresise formuleringer. Det finnes heller ikke praksis som gir tydelige eksempler på hvilke tjenester som omfattes, og i litteraturen er det bare lagt til grunn at begrepet skal tolkes vidt. For skoleeier kan det derfor være vanskelig å avgjøre om ressursene som brukes, utgjør slike tjenester, og dermed hvilke aldersgrenser som gjelder for elevenes bruk.
Et sentralt poeng er samtidig at kommersielle aktører ofte har begrensede muligheter til å verifisere barnets alder når barnet blir bedt om å samtykke til informasjonskapsler for markedsføringsformål. Tjenester med brede målgrupper, som søkemotorer, videoplattformer og nettaviser, vil sjelden ha samtykkeanmodninger som er tilpasset barn. Aldersverifisering er praktisk vanskelig i slike tjenester, og markedsføringen som vises, vil heller ikke nødvendigvis ta hensyn til at barn kan være mottakere. For slike tjenester har barn derfor et juridisk vern, men ikke nødvendigvis et effektivt vern i praksis. Det kan dermed stilles spørsmål til om samtykke er et egnet og gyldig grunnlag for kommersiell sporing. De ovennevnte poenger peker i retning av at dette ikke er tilfellet. 
En ytterligere svakhet ved regelverket er at utgangspunktet om 18-årsgrense for samtykkekompetanse ikke følger direkte av personopplysningsloven eller GDPR, men må utledes av vergemålsloven. Personvernkommisjonen har påpekt at Datatilsynet praktiserer "faste" aldersgrenser for når et samtykke er gyldig avgitt, uten at hjemmelsgrunnlaget for slike aldersgrenser fremstår klart.[footnoteRef:183] Datatilsynet viser også tidvis til en aldersgrense på 15 år[footnoteRef:184], noe annet enn det som følger av primærkildene. Dette illustrerer at regelverket kan fremstå uklart og lite konkretisert, noe som kan svekke barns faktiske beskyttelse. [183:  NOU 2022: 11 s. 174]  [184:  Datatilsynet (2022)] 

Til sist fungerer frivillighetskravet som en viktig sikkerhetsventil i personvernregelverket. Kravet innebærer at også samtykkekompetente barn må kunne si nei til behandling av personopplysninger i digitale ressurser, uten at dette får negative konsekvenser for dem. I skolesammenheng kan det likevel være krevende å avgjøre om samtykket faktisk er frivillig. Regelverket gir ikke tydelig veiledning om vurderingen bare skal knyttes til relasjonen mellom den behandlingsansvarlige og barnet, eller om også den konkrete situasjonen barnet befinner seg i, i rapportens kontekst skolesituasjonen, påvirker samtykkets gyldighet. Dersom regelverket i praksis åpner for at kommersielle aktører kan behandle personopplysninger på grunnlag av samtykker som ikke er reelt frivillige, sikres ikke barn den beskyttelsen de har krav på etter Grunnloven og personvernforordningen.
All behandling i strid med samtykkekravene er ulovlig, og kan sanksjoneres av Datatilsynet, for eksempel med overtredelsesgebyr.[footnoteRef:185] Sanksjonsmulighetene forsterker vernet i praksis, både ved at det kan virke preventivt og overtredelser ikke går ustraffet. Dette er gode tiltak for å sikre skolebarnas vern.  [185:  Personopplysningsloven § 26, jf. forordning 2016/679, GDPR artikkel 83. ] 

[bookmark: _Toc237354779]Skoleeiers behandlingsansvar
Skoleeiers behandlingsansvar gir skolebarn et viktig personrettslig vern, men ansvaret må plasseres riktig. Som vist ovenfor, gir ikke skoleeiers behandlingsgrunnlag for opplæringsformål kommersielle aktører rett til å bruke barns personopplysninger til egne markedsføringsformål. Samtidig fritar ikke leverandørens eventuelle selvstendige behandlingsansvar skoleeier fra å vurdere om en digital ressurs kan brukes forsvarlig i skolesammenheng. 
Dette innebærer at skoleeier må vurdere mer enn om ressursen har et pedagogisk formål. Skoleeier må også vurdere hvilke personopplysninger som behandles, om behandling er nødvendig for opplæringsformålet, hvilken rolle leverandøren har, og om opplysningene kan bli brukt til kommersielle formål. Dersom kommersiell profilering eller persontilpasset markedsføring er en integrert eller påregnelig del av tjenesten, kan det være vanskelig å forsvare bruk av tjenesten med at den er nødvendig for opplæringsformål. 
Reglene gir dermed et sterkt formelt vern, fordi både skoleeier og kommersielle aktører må ha gyldig behandlingsgrunnlag for den behandlingen de har ansvar for. Utfordringen er at vernet forutsetter at skoleeier faktisk har tilstrekkelig oversikt over hvilke digitale ressurser som brukes, hvilke personopplysninger som behandles i ressursen, og hvilke kommersielle formål opplysningene eventuelt brukes til. Dette kan være krevende i praksis, særlig ved bruk av åpne nettjenester, apper og andre tredjepartsressurser med komplekse forretningsmodeller. Skoleeier kan integrere forebyggende tiltak, som digital filtrering og blokkering av digitale kilder, men disse løsningene kan være en kompleks oppgave å forvalte.[footnoteRef:186]  [186:  NOU 2024: 20 s. 162] 

De fleste kommuner har verken ressurser eller kompetanse til å foreta grundige vurderinger av hvilke digitale ressurser som skal brukes i undervisningen på egen hånd.[footnoteRef:187] Det kan også være store forskjeller mellom kommuner og skoler når det gjelder hvilke løsninger som velges, hvilken bevissthet de har om barns bruk av digitale ressurser, og hvordan ressursene integreres i undervisningen.[footnoteRef:188]  Resultatet kan bli et ansvarsvakuum, der ingen fullt ut har oversikt eller kompetanse til å følge opp barns personvern på en tilfredsstillende måte. Et positivt tiltak i denne sammenhengen er at kommunesektoren, gjennom SkoleSec-prosjektet, har gått sammen om å vurdere, prøve ut og evaluere ulike innsatser og tiltak som på kort og lang sikt skal styrke elevenes digitale læringsmiljø.[footnoteRef:189] Prosjektet er et godt initiativ, men endrer ikke i seg selv barnets rettslige vern. [187:  NOU 2022: 11 s. 15]  [188:  NOU 2024: 20 s. 13]  [189:  KS (2020)] 

Dersom offentlige skoleeiere behandler barns personopplysninger uten at vilkårene i personopplysningsloven eller GDPR er oppfylt, kan behandlingen utgjøre et ulovlig inngrep i barnets rett til privatliv. Brudd på barnets rett til privatliv kan da medføre oppreisningsansvar for det offentlige.[footnoteRef:190] Risikoen øker når digitale ressurser tas i bruk uten tilstrekkelige vurderinger av behandlingsgrunnlag, nødvendighet og hensynet til barnets beste.  [190:  HR-2024-1170-A] 

[bookmark: _Toc237354780]Delkonklusjon
Samtykkekravet fungerer som et delvis forbud mot behandling av barns personopplysninger til markedsføringsformål. Vernet svekkes likevel av flere praktiske forhold: Kommersielle aktører kan sjelden kontrollere barnets alder på en sikker måte, foreldresamtykke er upraktisk i skolesammenheng, og det kan være krevende for skoleeier å ha oversikt over hvilke digitale ressurser som faktisk oppfyller kravene i personvernregelverket. Det formelle vernet er derfor sterkt fordi det er bredt og stiller krav til behandlingsansvarlig, men det er ikke gitt at vernet er tilstrekkelig effektivt i praksis.
Skoleeiers ansvar gir et selvstendig vern, men forutsetter juridisk, teknisk og organisatorisk kompetanse. Skoleeier må ikke bare kunne identifisere hvilke personopplysninger som behandles, men også vurdere formål, behandlingsgrunnlag, nødvendighet, dataminimering og risikoen for kommersiell viderebruk. For å sikre et effektivt vern er det derfor behov for tiltak som gjør regelverket enklere å etterleve. Uten slike tiltak er det risiko for at barns personvern i skolen blir avhengig av den enkelte skoleeiers ressurser og kompetanse, og dette kan skape uønskede forskjeller.

Samlet Konklusjon og veien videre
Rapporten har vist at flere regelsett skal beskytte barn mot både skadelig reklameinnhold, kommersiell påvirkning og misbruk av personopplysninger. Reglene gjelder i utgangspunktet generelt, uavhengig av hvor barnet befinner seg og hvilke digitale ressurser barnet bruker. Samtidig har lovgiver anerkjent at barn har et særlig behov for beskyttelse i skolen. Det stilles derfor særskilte krav til opplæringssituasjonen på konvensjonsnivå, grunnlovsnivå og i sektorlovgivningen. 
Det rettslige utgangspunktet er dermed tydelig: Barns sårbarhet i møte med persontilpasset markedsføring skal tas på alvor. Norske myndigheter, inkludert skoleeiere, må sikre at barns rettigheter ivaretas også når digitale ressurser brukes som del av opplæringen. Dette samsvarer med den nasjonale digitaliseringsstrategien, hvor det fremheves at digitalisering ikke er et mål i seg selv, men et verktøy som må styres til beste for menneskene teknologien skal tjene.[footnoteRef:191]  [191:  Regjeringen (2024) side 3] 

Rapportens hovedfunn er likevel at det formelle vernet ikke nødvendigvis gir et tilsvarende praktisk vern. Det praktiske vernet er avgjørende, fordi det er dette som avgjør hvilken beskyttelse barn faktisk får i skolehverdagen. Rapportens konklusjon er derfor at barn ikke nødvendigvis har et tilstrekkelig vern mot persontilpasset markedsføring i skolen. Personvernkommisjonen har uttalt at en slik situasjon er uakseptabel.[footnoteRef:192] Det er det god grunn til å slutte seg til.  [192:  NOU 2022: 11 s. 11] 

Et første funn er at rekkevidden av opplæringslovens reklameforbud i digitale ressurser ikke er tilstrekkelig klar. Dette skaper usikkerhet om hvilke digitale flater, tjenester og læringsressurser som omfattes av forbudet, og kan føre til ulik praksis mellom skoler og kommuner. Når barns vern avhenger av hvordan den enkelte skoleeier tolker regelverket, blir beskyttelsen mindre forutberegnelig. En mulig løsning er å tydeliggjøre reklameforbudets rekkevidde gjennom lovendring, forskrift eller nasjonale retningslinjer. Slike retningslinjer bør for eksempel angi hvilken reklame som ikke kan aksepteres i skolen, hvilke krav som stilles til digitale ressurser, og hvilke praktiske tiltak skoleeier må iverksette. Dette er særlig viktig der ressursene legger til rette for atferdsbasert eller sporingsbasert markedsføring.
Et annet funn er at håndhevingen av reklameforbudet fremstår svakt. Dersom regelverket ikke følges gjennom effektiv kontroll og reelle sanksjoner, vil forbudet i praksis kunne få begrenset betydning. Det bør derfor vurderes om tilsyns- og sanksjonsmulighetene etter opplæringsloven bør styrkes. Spørsmålet lovgiver må ta stilling til er om et vern som i stor grad bygger på lokale vurderinger og begrenset håndheving, er tilstrekkelig når det skal beskytte en spesielt sårbar gruppe. 
Et tredje funn er at det kan være vanskelig å verifisere gyldigheten av et samtykke som behandlingsgrunnlag. Både fordi barnet kan tenkes å mangle samtykkekompetanse, og fordi det ikke er sikkert om samtykket er frivillig. Det er heller ikke sikkert hvilken aldersgrense som gjelder, ettersom begrepet "informasjonssamfunnstjenester" er mangelfullt presisert. Samtykkekravet kan derfor fremstå som en noe uønsket løsning. 
Skoleeiers behandlingsansvar kan også være krevende å etterleve. Skoleeier må vurdere om alle digitale ressurser som brukes, oppfyller kravene i personvernregelverket. Dette kan kreve spisset teknisk og juridisk kompetanse. Varierende kompetanse kan føre til at barn får ulik grad av beskyttelse. Det bør derfor vurderes om ansvaret for vurdering og godkjenning av digitale ressurser i større grad bør sentraliseres, slik at den enkelte skoleeier ikke alene må ta stilling til komplekse personvern- og forbrukervernspørsmål.
Et fjerde problem er at kommersielle finansieringsmodeller kan stå i spenning med barns rettigheter. Dersom digitale læringsressurser finansieres gjennom innsamling av personopplysninger, kan det utfordre både personvernet, forbrukervernet og hensynet til barnets beste. En mulig vei videre er å satse sterkere på tilskuddsfinansierte digitale ressurser i skolen som ikke samler inn personopplysninger til kommersielle formål. Det kan redusere kommersielle insentiver til datainnsamling, gi aktører sterkere insentiver til å utvikle regelverkstilpassede løsninger, og gi barn flere reelle alternativer. Flere alternativer kan også gjøre det enklere å vurdere om et eventuelt samtykke faktisk er frivillig.
Et siste og mer overordnet spørsmål er om det bør innføres et forbud mot persontilpasset markedsføring overfor barn. Et slikt forbud vil være inngripende overfor kommersielle aktører, men spørsmålet er om mindre vidtrekkende tiltak gir barn et tilstrekkelig effektivt vern. Regjeringen har i den nasjonale digitaliseringsstrategien for 2024–2030 tatt til orde for et nasjonalt forbud mot atferdsbasert markedsføring mot barn på grunnlag av personopplysninger .[footnoteRef:193] Personvernkommisjonen konkluderte allerede i 2022 med at et slikt forbud ville være fordelaktig.[footnoteRef:194] Når barn eksponeres for persontilpasset markedsføring i eller gjennom skolen, skjer påvirkningen i en situasjon der barnet har begrenset valgfrihet, og hvor skolen samtidig har et særlig ansvar for å ivareta barnets rettigheter. Dette taler for at lovgiver bør vurdere et sterkere, og eventuelt absolutt, vern mot slik markedsføring. [193:  Digitaliserings- og forvaltningsdepartementet (2024) side 44]  [194:  NOU 2022: 11 s. 11] 

